#2060: Bernikah dengan Juru Nikah Thailand

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dr. Saya ada sedikit persoalan tentang nikah. Apakah hukum nikah bersama Imam Thai yang bertauliah tetapi nikah tersebut dibuat dalam Malaysia? Adakah nikah ini sah atau sebaliknya?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Islam menggalakkan umatnya supaya berkahwin kerana perbuatan itu merupakan Sunnah Baginda Nabi SAW. Selain itu perkahwinan juga terdapat pelbagai kebaikan dan faedah, sama ada kepada individu mahupun masyarakat. Hal ini seperti yang disebut di dalam hadis yang diriwayatkan daripada Abu Ayyub RA, Sabda Nabi SAW:
أَرْبَعٌ مِنْ سُنَنِ الْمُرْسَلِينَ: الْحَيَاءُ، وَالتَّعَطُّرُ، وَالسِّوَاكُ، وَالنِّكَاحُ
Maksudnya
: “
Empat perkara yang merupakan sunnah para rasul, iaitu sifat malu, berwangi-wangian, bersugi dan nikah.”
Riwayat al-Tirmizi (1080) dan Ahmad (23628)
Berbalik kepada soalan di atas, kami nyatakan rukun nikah ada lima yakni adanya bakal suami, bakal isteri, wali, dua orang saksi dan lafaz (ijab dan qabul). Maka apabila semua rukun dipenuhi, maka sah pernikahan tersebut.
Namun dari segi undang-undang, ia perlu dilaksanakan oleh juru nikah yang bertauliah (dari kawasan qariah pengantin tersebut) dan didaftarkan pernikahan tersebut ke jabatan agama. Hal ini kerana setiap negeri mempunyai undang-undang yang perlu dipatuhi. Maka, setiap pernikahan perlu dinikahkan oleh juru nikah dari imam qariah tersebut, melainkan juru nikah thailand tersebut mendapat kebenaran untuk menikahkan mereka. Begitu juga, pernikahan tersebut perlu daftarkan ke jabatan agama kerana kegagalan dalam mendaftar pernikahan, bukan sahaja tidak diiktiraf, malah akan menimbulkan pelbagai masalah pada masa akan datang seperti perkahwinan si anak, urusan pembahagian harta kelak dan seumpamanya.
Justeru itu,
kami nyatakan dinikahkan oleh jurunikah thailand adalah tidak sah mengikut undang-undang melainkan setelah mendapat kebenaran dari pihak jabatan agama di qariah pengantin tersebut.
Suka kami nyatakan juga dari segi akhlak.
Alangkah baiknya urusan nikah yang mulia ini dilakukan dengan kebenaran, keikhlasan dan penuh amanah.
Hal ini perlulah dijaga kerana asas pembinaan rumah tangga apabila benar-benar jujur dan ikhlas bermula daripada akad nikahnya lagi akan menatijahkan pelbagai bentuk kebaikan dan juga kebahagiaan. Isunya, bukan semata-mata boleh atau tidak, tetapi keberkatan dalam perkahwinan sebagaimana yang kita diajar untuk berdoa kepada pasangan yang berkahwin:
بَارَكَ اللَّهُ لَكَ وَبَارَكَ عَلَيْكَ وَجَمَعَ بَيْنَكُمَا فِي خَيْرٍ وَأَسْأَلُ اللهَ العَظِيمَ أَن يُدِيَم عَلَيْكُمَا السَعَادَةَ وَالْمَوَدَّةَ وَالرَّحْمَة وَالمحَبَّةَ
Maksudnya:
“Semoga Allah memberi keberkatan kepadamu dan keatas kamu (dalam masa senang dan susah), serta semoga kamu berdua disatukan dalam kebaikan. Aku memohon kepada Allah yang Maha Agung agar mengekalkan kebahagiaan, kasih sayang, rahmat dan mahabbah (cinta) kepada kamu berdua.”
Semoga Allah SWT memberikan kita kefahaman di dalam memahami agama ini. Amin. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:

“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.
Wallahua`lam.
Bertarikh: 28 Jun 2023 bersamaan 9 Zulhijjah 1444 H


#2061: Pembunuh Tidak Boleh Mewarisi

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’, Saya nak tanya, saya terlibat dalam kemalangan jalan raya yang mengakibatkan ibu saya meninggal dunia dalam perjalanan ke hospital. Yang lain-lain hanya setakat patah tulang dan cedera ringan. Yang memandu pada ketika itu adalah saya sendiri.
Persoalan saya, adakah saya dapat bahagian dalam faraid sebab saya dimaklumkan saya tiada bahagian dalam faraid sebab telah menyebabkan kematian dalam kemalangan tersebut. Saya kemalangan sebab saya nak mengelak ada kereta tengah memotong dihadapan kereta saya. Jadi saya terbabas tepi langgar pokok. Saya takut saya termakan hak orang lain. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan kalam ini dengan firman Allah S.W.T:
لِّلرِّجَالِ نَصِيبٌ مِّمَّا تَرَكَ الْوَالِدَانِ وَالْأَقْرَبُونَ وَلِلنِّسَاءِ نَصِيبٌ مِّمَّا تَرَكَ الْوَالِدَانِ وَالْأَقْرَبُونَ مِمَّا قَلَّ مِنْهُ أَوْ كَثُرَۚ نَصِيبًا مَّفْرُوضًا
Maksudnya
:
Orang-orang lelaki ada bahagian pusaka dari peninggalan ibu bapa dan kerabat, dan orang-orang perempuan pula ada bahagian pusaka dari peninggalan ibu bapa dan kerabat, sama ada sedikit atau banyak dari harta yang ditinggalkan itu; iaitu bahagian yang telah diwajibkan (dan ditentukan oleh Allah).
(Surah al-Nisa’: 7)
Undang-undang Islam telah mengatur segala urusan berkaitan harta warisan dan telah menjelaskan kepada kita sebab-sebab yang layak  bagi seseorang untuk mewarisi  harta pusaka serta bahagian-bahagian yang layak diperolehi  bagi setiap individu.  Begitu juga syara’ telah menjelaskan perkara-perkara yang menghalang seseorang itu dari mewarisi harta pusaka dan salah satu darinya adalah membunuh.
Halangan yang menghalang seseorang daripada mewarisi harta pusaka ada tiga, iaitu:
Segala bentuk perhambaan
Pembunuhan
Perbezaan agama antara Islam dan kafir. (Lihat
al-Fiqh al-Manhaji,
 5/77-78).
Imam al-Rahabi menyatakan : Dan menghalang seseorang itu daripada perwarisan, salah satu daripada tiga sebab, perhambaan dan pembunuhan dan perbezaan agama.(Lihat:
Matan al-Rahabiyyah
; hlm.3)
Diriwayatkan daripada Abu Hurairah R.anhu bahawa rasulullah SAW bersabda :
القاتلُ لا يَرِثُ
Maksudnya
 : “
Orang yang membunuh tidak boleh mewarisi
.”
Riwayat Tarmizi (2109) dan Ibn Majah (2735)
Hadith ini menunjukkan bahawa pembunuh tidak boleh mewarisi harta peninggalan orang yang dibunuh samada membunuh dengan sengaja atau tidak sengaja. Ia merupakan pandangan kebanyakan ulama. Manakala, sebahagian yang lain pula berpandangan orang yang membunuh kerana tidak sengaja boleh mewarisi harta si mati yang terbunuh. Ia juga merupakan pendapat Imam Malik. (Lihat
Syarh Sunan Ibn  Majah
, 15/368)
Syeikh al-Mubarakfuri ketika mensyarahkan hadith ini berkata bahawa hadith ini merupakan dalil kepada bahawasanya pembunuh tidak mewarisi harta orang yang dibunuh sama ada pembunuhan tersebut dari jenis القتل الخطأ (pembunuhan tidak sengaja) atau القتل عمدا (pembunuhan secara sengaja) dan ini merupakan pegangan ramai ulama’. [Lihat:
Tuhfat al-Ahwazi
; 6/242].
Menjawab bagi persoalan di atas, dalam isu ini, kami berpandangan saudara masih lagi boleh mewarisi harta pusaka ibu kerana dalam situasi ini saudara tidaklah berniat dengan sengaja  melakukan hal tersebut dan kes ini juga tidak termasuk dalam kategori membunuh dengan sengaja mahupun tidak sengaja. Sebaliknya orang yang cuai dalam pemanduan kereta sehingga menyebabkan kematian pihak lain itu lah yang termasuk dalam kategori membunuh dengan sengaja ataupun tidak sengaja.
Membunuh tanpa sengaja dalam kemalangan jalan raya berpunca dari tiga sebab utama:
Menggunakan kereta yang tidak selamat untuk dipandu
Cuai dalam pemanduan kereta seperti menggunakan telefon ketika memandu.
Melanggar undang-undang jalan raya.
Justeru kami katakan supaya merujuk kepada mahkamah atau pihak-pihak berautoriti dalam menentukan adakah ia termasuk dalam kategori membunuh dengan sengaja ataupun tidak sengaja.
Semoga allah memberikan kita kefahaman yang jelas dalam melaksanakan syaria’tnya.
Wallahua’lam
Bertarikh: 28 Jun 2023 bersamaan 9 Zulhijjah 1444 H


#2062: Merancang Anak Kerana Isu Keluarga

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Saya seorang warganegara Malaysia dahulu tetapi kewarganegaraan sudah
diblacklist
 kerana orang tua memalsukan dokumen mereka sebagai
Permanent Resident
 untuk daftarkan saya dulu. Saya dah menikah dengan suami merupakan orang Malaysia selama 1 tahun tapi kami masih
long distance relationship
 kerana saya masih
diblacklist
imigresen Malaysia dan daftar kahwin kami masih
pending
sebab pihak Majlis Agama suruh saya balik dahulu baru boleh selesaikan daftar kahwin kami. Soalan saya, salahkah kami suami isteri merancang tentang anak atas pelbagai faktor yang saya nyatakan diatas?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Anak merupakan satu anugerah yang dikurniakan oleh Allah SWT kepada pasangan yang mendirikan rumahtangga. Sepertimana firman Allah SWT:
يَهَبُ لِمَن يَشَاءُ إِنَاثًا وَيَهَبُ لِمَن يَشَاءُ الذُّكُورَ
Maksudnya:
“… dia mengurniakan anak-anak perempuan kepada sesiapa yang dikehendakiNya, dan mengurniakan anak-anak lelaki kepada sesiapa yang dikehendaki Nya.”
Surah al-Syura (49)
Menurut Syeikh al-Maraghi dalam tafsirnya, Allah SWT mampu untuk mengurniakan anak lelaki dan perempuan kepada sesiapa yang Dia kehendaki dan tidak menganugerahkan keturunan kepada sesiapa yang Dia kehendaki. (Lihat
Tafsir al-Maraghi,
 13/6174)
Berbalik kepada soalan di atas, sebenarnya persoalan ini sudah kami jelaskan seperti di link bawah:
#1281: Hukum Tidak Mahu Anak[1]
Begitu juga, hukum berkaitan janin juga, telah kami jelaskan seperti di bawah:
#344 Gugurkan Janin Sebab Sibuk Bekerja[2]
#1700: Gugurkan Janin Kerana Miskin[3]
Maka, bagi menjawab persoalan yang diajukan,
kami nyatakan bagi pasangan yang tidak mempunyai anak, hukumnya tidak berdosa di sisi syarak. Hal ini kerana hanya Allah SWT sahaja berkuasa dalam mengurniakan keturunan kepada hamba yang dikehendakiNya. Demikian juga, sekiranya mereka tidak berusaha atau tidak mahu untuk mendapatkan anak, hukumnya adalah tidak berdosa. Namun demikian, mereka perlu mengetahui kelebihan yang diperolehi melalui anak-anak mereka.
 Daripada Abu Hurairah R.A, Nabi SAW bersabda:
إِذَا مَاتَ الإِنْسَانُ انْقَطَعَ عَمَلُهُ إِلاَّ مِنْ ثَلاَثَةٍ مِنْ صَدَقَةٍ جَارِيَةٍ وَعِلْمٍ يُنْتَفَعُ بِهِ وَوَلَدٍ صَالِحٍ يَدْعُو لَهُ
Maksudnya: “Apabila matinya seseorang insan, maka akan terputuslah amalannya melainkan tiga perkara iaitu: sedekah jariah, ilmu yang dimanfaatkan dan juga anak soleh (atau solehah) yang mendoakan kepada kedua ibubapanya.”
Riwayat Muslim (1631)
Kesimpulan
Saya doakan semoga saudari dan suami dipermudahkan segala urusan, bertambah erat kasih sayang,
mawaddah, mahabbah
 dan rahmah. Akhir kalam, marilah kita berdoa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan: 74)
[1]
https://maktabahalbakri.com/1281-hukum-tidak-mahu-anak/
[2]
https://maktabahalbakri.com/344-gugurkan-janin-sebab-sibuk-bekerja/
[3]
https://maktabahalbakri.com/1701-gugurkan-janin-kerana-miskin/
Bertarikh: 28 Jun 2023 bersamaan 9 Zulhijjah 1444 H


#2063: Melangkau Dari 8 Zulhijjah ke 10 Zulhijjah, Bagaimana Dengan Puasa Sunat Arafah?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya ada persoalan untuk pencerahan daripada ustaz. Umum tahu, hari Arafah antara Malaysia dan kebanyakan negara Arab adalah berbeza tahun ini. Jika saya ingin terbang ke Qatar dari Kuala Lumpur pada 27 Jun (8 Zulhijjah di Malaysia, dan 9 Zulhijjah di Qatar), saya perlu puasa hari Arafah ikut kalendar Malaysia atau Qatar. Saya dijangka tiba di Qatar pada 28 Jun (10 Zulhijjah di Qatar). Untuk makluman, Qatar sambut Hari Raya Aidiladha pada 28 Jun.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sesungguhnya, puasa pada hari Arafah bagi mereka yang tidak melakukan haji, pahalanya cukup besar sebagaimana riwayat daripada Abu Qatadah al-Ansari R.A, bahawa Rasulullah SAW bersabda:
صِيَامُ يَوْمِ عَرَفَةَ أَحْتَسِبُ عَلَى اللَّهِ أَنْ يُكَفِّرَ السَّنَةَ الَّتِي قَبْلَهُ وَالسَّنَةَ الَّتِي بَعْدَهُ
Maksudnya:
“Puasa hari Arafah, aku mengharapkan kepada Allah dapat menghapuskan dosa setahun yang lalu dan setahun selepasnya.”
Riwayat Muslim (1162), Abu Dawud (2425), al-Tirmizi (749), Ibn Majah (1730) dan Ahmad (22650)
Imam al-Nawawi  berkata: “Sabda baginda SAW: ‘Puasa pada hari ‘Arafah, aku berharap kepada Allah agar menghapuskan (dengannya) dosa-dosa pada tahun lalu dan tahun yang akan datang’; bermaksud menghapuskan dosa-dosa bagi orang yang berpuasa pada hari itu selama dua tahun. Mereka (para ulama) berkata: Maksudnya adalah menghapus dosa-dosa kecil.” (Lihat
 Syarh al-Nawawi ‘ala Sahih Muslim,
 8/50-51)
Menjawab persoalan di atas, beza hari Arafah di Malaysia dan negara Qatar sehari lebih lewat. Di mana jatuh hari 9 Zulhijjah bagi Qatar pada Selasa, 27 Jun 2023 sedangkan di Malaysia pada Rabu, 28 Jun 2023.
Berkenaan dengan isu berpuasa hari Arafah yang berbeza tempatnya, kami telah jawab beberapa kali di mana puasa hari Arafah mengikut tempat masing-masing berdasarkan anak bulan dan hisab. Inilah pendapat mazhab al-Syafi’i, Ishak bin Rahawaih, Abdullah ibn al-Mubarak dan Ibnu Abbas, berpendapat setiap tempat yang berjauhan mengikut ijtihad masing-masing dengan melihat anak bulan dan hisab. Hal ini berdasarkan sebuah kisah daripada Kuraib, katanya:
أَنَّ أُمَّ الْفَضْلِ بِنْتَ الْحَارِثِ، بَعَثَتْهُ إِلَى مُعَاوِيَةَ بِالشَّامِ قَالَ فَقَدِمْتُ الشَّامَ فَقَضَيْتُ حَاجَتَهَا وَاسْتُهِلَّ عَلَىَّ رَمَضَانُ وَأَنَا بِالشَّامِ فَرَأَيْتُ الْهِلاَلَ لَيْلَةَ الْجُمُعَةِ ثُمَّ قَدِمْتُ الْمَدِينَةَ فِي آخِرِ الشَّهْرِ فَسَأَلَنِي عَبْدُ اللَّهِ بْنُ عَبَّاسٍ – رضى الله عنهما – ثُمَّ ذَكَرَ الْهِلاَلَ فَقَالَ مَتَى رَأَيْتُمُ الْهِلاَلَ فَقُلْتُ رَأَيْنَاهُ لَيْلَةَ الْجُمُعَةِ . فَقَالَ أَنْتَ رَأَيْتَهُ فَقُلْتُ نَعَمْ وَرَآهُ النَّاسُ وَصَامُوا وَصَامَ مُعَاوِيَةُ . فَقَالَ لَكِنَّا رَأَيْنَاهُ لَيْلَةَ السَّبْتِ فَلاَ نَزَالُ نَصُومُ حَتَّى نُكْمِلَ ثَلاَثِينَ أَوْ نَرَاهُ . فَقُلْتُ أَوَلاَ تَكْتَفِي بِرُؤْيَةِ مُعَاوِيَةَ وَصِيَامِهِ فَقَالَ لاَ هَكَذَا أَمَرَنَا رَسُولُ اللَّهِ صلى الله عليه وسلم . وَشَكَّ يَحْيَى بْنُ يَحْيَى فِي نَكْتَفِي أَوْ تَكْتَفِي .
Maksudnya:

“Bahawa Ummu al-Fadl telah menghantarnya menemui Muawiyah di negeri Sham. Kuraib berkata, ‘Aku tiba di Sham dan menunaikan hajatnya sedangkan perisytiharan tentang kelihatan anak bulan berkumandang di udara. Aku melihat anak bulan pada malam Jumaat kemudian aku balik ke Madinah pada akhir bulan, pada masa itu aku ditanya oleh Abdullah bin Abbas yang menyebut tentang anak bulan.’ Katanya, ‘Bilakah kamu melihat anak bulan?’ Aku menjawab, ‘Kami melihat pada malam Jumaat!’ Ibn Abbas bertanya lagi katanya, ‘Adakah engkau sendiri melihat anak bulan itu?’ Aku menjawab, ‘Ya, orang lain pun melihatnya dan mereka itu berpuasa, Muawiyah turut berpuasa.’ Ibn Abbas berkata, ‘Kami di sini melihat anak bulan pada malam Sabtu, oleh itu kami terus berpuasa hingga kami sempurnakan 30 hari atau hingga kami melihat anak bulan Syawal.’ Aku bertanya, ‘Tidakkah memadai bagi kamu dengan penglihatan anak bulan itu oleh Muawiyah dan puasanya?’ Ibn Abbas menjawab, ‘Tidak! Beginilah caranya Rasulullah SAW menyuruh kami…’.”
 Riwayat Muslim (1087)
Inilah yang kami tarjihkan di mana jika kita di Malaysia maka puasalah pada 28 Jun 2023 sebagai hari Arafah, jika seseorang itu berada di negara lain yang 9 Zulhijjah lebih awal sehari berbanding Malaysia seperti di Qatar, maka puasalah mengikut tempat itu. Hal ini sebagaimana yang diriwayatkan daripada Aisyah R.Anha, bahawa Rasulullah SAW bersabda:
الْفِطْرُ يَوْمَ يُفْطِرُ النَّاسُ وَالأَضْحَى يَوْمَ يُضَحِّي النَّاسُ
Maksudnya:

“Hari Raya, maka berayalah juga manusia (mengikut ketetapan di tempat tersebut), dan apabila Raya Korban jatuh pada suatu hari, manusia turutilah berkorban pada hari terbabit.”
Riwayat al-Tirmizi (802)
Berdasarkan nas di atas, hari kita menyambut hari raya Korban, mengikut ketetapan di tempat tersebut.
Diriwayatkan daripada Hunaidah bin Khalid, daripada isterinya, daripada sebahagian isteri Nabi SAW, katanya:
 كَانَ رَسُولُ اللَّهِ صلى الله عليه وسلم يَصُومُ تِسْعَ ذِي الْحِجَّةِ وَيَوْمَ عَاشُورَاءَ وَثَلاَثَةَ أَيَّامٍ مِنْ كُلِّ شَهْرٍ
Maksudnya:

“Adalah Rasulullah SAW berpuasa pada Sembilan Zulhijjah, hari Asyura’ dan tiga hari setiap bulan.”
Riwayat Abu Dawud (2437) dan al-Nasa’ie (2416)
Nas ini dengan jelas menunjukkan kepada kita bahawa Rasulullah SAW berpuasa pada hari 9 Zulhijjah ganti kepada menyebut hari Arafah.
Melangkau Dari 8 Zulhijjah ke 10 Zulhijjah Disebebkan Permusafiran
Berdasarkan persoalan di atas, sekiranya seseorang itu bermusafir dari satu tempat ke tempat yang yang berbeza tarikh hijrahnya sehingga menyebabkan dia melangkau dari tarikh 8 Zulhijjah ke 10 Zulhijjah, maka gugurlah galakan untuk berpuasa pada 9 Zulhijjah tersebut. Selain itu, walaupun di Malaysia masih 9 Zulhijjah, dan di Qatar sudah 10 Zulhijjah dan seseorang yang bermusafir itu sudah tiba di Qatar, maka kita dilarang berpuasa pada hari tersebut kerana hari tersebut merupakan hari raya Eid al-Adha sebagaimana riwayat daripada Abu Hurairah R.A, katanya:
أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ نَهَى عَنْ صِيَامِ يَوْمَيْنِ يَوْمِ الْأَضْحَى وَيَوْمِ الْفِطْرِ
Maksudnya:
“Sesungguhnya Rasulullah SAW melarang puasa pada dua hari iaitu pada hari raya Eid al-Adha dan pada hari raya Eid al-Fitri.”
Riwayat Muslim (1138)
Namun begitu, sebagai mengambil semangat hari Arafah yang berlaku di Makkah, maka kita boleh berpuasa pada 27 Jun 2023, bersamaan 8 Zulhijjah di Malaysia, dan 9 Zulhijjah di Makkah sebagai meraikan hari Arafah di Makkah serta dengan mengambil umum arahan untuk beribadat dan beramal dengan sebanyak-banyaknya pada 10 awal Zulhijjah. Bahkan tidaklah menjadi kesalahan untuk kita berpuasa juga hari-hari sebelumnya juga bermula 1 Zulhijjah. Ini berdasarkan hadith Rasulullah SAW, daripada Abdullah bin Abbas RA, bahawa Rasulullah SAW bersabda:
مَا مِنْ أَيَّامٍ العَمَلُ الصَّالِحُ فِيْهِنَّ أَحَبُّ إِلَىْ اللَّهِ مِنْ هَذِهِ الأَيَّامِ العَشْرِ»، فَقَالُوا: يَا رَسُوْلَ اللَّهِ، وَلَا الجِهَادُ فِيْ سَبِيْلِ اللَّهِ؟ فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: “وَلَا الجِهَادُ فِي سَبِيْلِ اللَّهِ، إِلَّا رَجُلٌ خَرَجَ بِنَفْسِهِ وَمَالِهِ فَلَمْ يَرْجِعْ مِنْ ذَلِكَ بِشَيْءٍ”.
Maksudnya:
 “
Tidak ada hari-hari untuk melakukan amalan soleh padanya lebih disukai oleh Allah SWT berbanding pada sepuluh hari ini”. Maka mereka bertanya: Wahai Rasulullah SAW, sekalipun jihad di jalan Allah? Maka Rasulullah SAW bersabda: “Tidak juga jihad di jalan Allah melainkan seorang lelaki keluar dengan dirinya, hartanya kemudian dia tidak lagi kembali dengan membawa apa-apa daripada itu.”
Riwayat al-Tirmizi (688), Abu Dawud (2082) dan Ibn Majah (1717)
Semoga Allah SWT kurniakan kepada kita kebaikan yang banyak dalam mengambil peluang dengan kedatangan 10 awal Zulhijjah ini untuk diisi dengan pelbagai acara ibadat.
Wallahua’lam.
Bertarikh: 28 Jun 2023 bersamaan 9 Zulhijjah 1444 H


#2064: Melakukan Korban Bagi Pihak Nabi SAW

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah sah korban yang dilakukan oleh seseorang bagi pihak Nabi SAW dan benarkah terdapat hadith yang menyatakan berkenaan perkara tersebut? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, hukum asal dalam perkara ibadat adalah dilarang sehinggalah datangnya dalil yang menunjukkan hal sebaliknya.
Adapun hadith yang dijadikan sebagai hujah atau dalil yang menunjukkan bahawa berkorban bagi pihak Nabi SAW adalah diharuskan, adalah sebagaimana diriwayatkan oleh Imam al-Tirmizi, katanya: Muhammad bin ‘Ubaid al-Muharibi al-Kufi menyampaikan kepada kami, Syarik menyampaikan kepada kami, daripada Abu al-Hasna’, daripada al-Hakim, daripada al-Hanasy, daripada Ali bahawa:
كَانَ يُضَحِّي بِكَبْشَيْنِ أَحَدُهُمَا عَنْ النَّبِيِّ صَلَّى اللَّهُ عَلَيْهِ وَسَلَّمَ، وَالْآخَرُ عَنْ نَفْسِهِ، فَقِيلَ لَهُ فَقَالَ: أَمَرَنِي بِهِ يَعْنِي النَّبِيَّ صَلَّى اللَّهُ عَلَيْهِ وَسَلَّمَ فَلَا أَدَعُهُ أَبَدًا
Maksudnya:
 “
Beliau (Ali) melakukan korban dengan dua ekor kibasy. Salah satunya korban bagi pihak Nabi SAW dan satu lagi korban bagi dirinya. Lalu ditanyakan kepadanya. Maka beliau menjawab: ‘Nabi SAW memerintahkanku dengan perkara tersebut, maka aku sama sekali tidak pernah meninggalkannya.’
”
Riwayat al-Tirmizi (1495)
Kemudian, Imam al-Tirmizi selepas meriwayatkan hadith di atas menyebutkan, hadith ini ialah hadith
gharib
, kami tidak mengetahuinya melainkan daripada hadith Syarik.
Selain itu, terdapat juga hadith yang diriwayatkan oleh Imam Ahmad dan Imam Abu Daud daripada jalur Syarik bin Abdullah al-Qadhi dengan lafaz “wasiat.”
Uthman bin Abu Syaibah menyampaikan kepada kami, Syarik menyampaikan kepada kami, daripada Abu al-Hasna’, daripada al-Hakim, daripada Hanasy, katanya:
رَأَيْتُ عَلِيًّا يُضَحِّي بِكَبْشَيْنِ، فَقُلْتُ لَهُ: مَا هَذَا؟ فَقَالَ: إِنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ أَوْصَانِي أَنْ أُضَحِّيَ عَنْهُ فَأَنَا أُضَحِّي عَنْهُ
Maksudnya:
 “
Aku melihat Ali melakukan korban dengan dua ekor kibasy. Lalu aku bertanya kepadanya: ‘Apakah ini?’ Beliau menjawab: ‘Sesungguhnya Rasulullah SAW telah mewasiatkan kepadaku agar aku melakukan korban bagi pihaknya. Jadi, aku pun melakukan korban bagi pihaknya (Baginda SAW).’
”
Riwayat Ahmad (1219) dan Abu Daud (2790)
Al-Mubarakfuri menukilkan daripada al-Munziri yang menyatakan, Hanasy ialah Abu al-Mu’tamir al-Kinani al-San‘ani dan ramai ulama mengkritiknya. Malah Ibn Hibban al-Busti menyebutkan, banyak berlaku waham dalam
khabarnya
 (hadithnya), yang mana dia meriwayatkannya secara bersendirian daripada Ali dengan sesuatu yang tidak menyerupai hadith perawi yang
thiqah
 sehingga menjadikannya termasuk dalam kalangan mereka yang hadithnya tidak dijadikan sebagai hujah (yakni tidak diterima).
Manakala Syarik pula ialah Ibn ‘Abdillah al-Qadhi dan padanya juga terdapat kritikan. Sesungguhnya Imam Muslim meriwayatkannya dalam
mutaba‘ah
. Seterusnya, al-Mubarakfuri menyatakan, Abu al-Hasna’ pula ialah guru kepada Abdullah, seorang yang
majhul
 (tidak diketahui dan dikenali). Maka, hadith ini dinilai sebagai dha‘if. (Lihat
Tuhfah al-Ahwazi
, 5/65).
Selain itu, al-Albani turut menyatakan, sanad hadith ini adalah dha‘if disebabkan oleh buruknya hafalan Syarik dan dia ialah Ibn ‘Abdillah al-Qadhi. Kemudian, Hanasy pula ialah Ibn al-Mu‘tamir al-San‘ani dan jumhur ulama hadith menilainya sebagai dha‘if. Manakala Abu al-Hasna’ pula ialah seorang yang
majhul
 (tidak diketahui). (Lihat
Dha‘if Abi Daud
, 2/371).
Begitu juga guru kami Syeikh ‘Abd al-Muhsin al-‘Abbad ada menyatakan, seseorang itu ketika mana melakukan korban, dia melakukan korban untuk dirinya dan ahli keluarganya, dan dia juga boleh melakukan korban bagi pihak yang masih hidup atau yang sudah meninggal dunia dalam kalangan ahli keluarganya. Begitu juga apabila seseorang berwasiat agar melakukan korban bagi pihaknya, maka lakukanlah korban untuknya.
Adapun seseorang yang melakukan korban bagi si mati secara sendiri atas kapasitinya sebagai seorang individu, maka kami tidak mengetahui adanya mana-mana dalil yang
thabit
 menunjukkan kepada perkara tersebut.
Akan tetapi jika dia melakukan korban bagi dirinya dan ahli keluarganya atau kaum kerabatnya sama ada mereka masih lagi hidup atau sudah meninggal dunia, maka hal itu adalah tidak mengapa. Hal ini kerana terdapatnya dalil dalam sunnah yang menunjukkan kepada hal tersebut, dan orang yang sudah meninggal dunia (dalam kalangan ahli keluarga dan kaum kerabatnya) mengikut hukum itu (iaitu keharusan melakukan korban untuk ahli keluarga dan kaum kerabat).
Manakala seseorang yang melakukan korban bagi pihak si mati secara bersendirian, atas kapasitinya sebagai seorang individu, dan hal tersebut juga tanpa adanya wasiat daripada mereka, maka aku (Syeikh ‘Abd al-Muhsin) tidak mengetahui adanya dalil yang menunjukkan kepada perkara tersebut. Sedangkan hadith yang dibawakan oleh Abu Daud daripada riwayat Ali bahawasanya beliau melakukan korban dengan dua ekor kibasy dan mengatakan bahawa Nabi SAW mewasiatkannya dengan perkara tersebut adalah tidak
thabit
 daripada Rasulullah SAW. Hal ini kerana dalam sanadnya terdapat perawi yang
majhul
, dan begitu juga perawi yang dikritik oleh ulama selain perawi yang
majhul
 itu.
Seseorang yang ingin sampai kepada Nabi SAW dengan sebab sesuatu yang dapat mengangkat darjatnya dan meninggikan kedudukannya, maka dia hendaklah berusaha bersungguh-sungguh dalam melakukan amalan soleh untuk dirinya sendiri. Apatah lagi Allah SWT telah mengurniakan kepada Nabi-Nya SAW dengan limpahan kurniaan yang selayaknya baginya kerana Bagindalah yang telah membimbing umat manusia kepada  kebaikan, (sebagaimana hadith yang menyatakan):
ومن دَلَّ على خيرٍ فله مِثْلُ أجْرِ فاعِلِهِ
Maksudnya
: “
Sesiapa yang menunjukkan seseorang kepada kebaikan, maka baginya pahala semisal ganjaran orang yang melakukannya (mengikutinya)
.”
Begitu juga dalam hadith yang lain, Baginda SAW bersabda:
مَن دَعا إلى هُدًى، كانَ له مِنَ الأجْرِ مِثْلُ أُجُورِ مَن تَبِعَهُ، لا يَنْقُصُ ذلكَ مِن أُجُورِهِمْ شيئًا، ومَن دَعا إلى ضَلالَةٍ، كانَ عليه مِنَ الإثْمِ مِثْلُ آثامِ مَن تَبِعَهُ، لا يَنْقُصُ ذلكَ مِن آثامِهِمْ شيئًا
Maksudnya
: “
Sesiapa yang menyeru seseorang kepada hidayah, baginya pahala seperti mana pahala orang yang mengikutinya, dan hal itu sedikitpun tidak akan mengurangi ganjaran yang mereka peroleh. Sesiapa yang menyeru seseorang kepada kesesatan, baginya dosa seperti mana dosa orang yang mengikutinya, dan hal itu sedikitpun tidak akan mengurangi dosa yang mereka peroleh
.”
Riwayat Muslim (2674)
Justeru, Rasulullah SAW memperoleh pahala seperti mana pahala yang diperolehi umatnya keseluruhannya, dari mulanya hingga akhirnya, sejak mula Allah SWT mengutusnya hinggalah tibanya hari kiamat. Hal ini kerana Bagindalah orang yang telah membimbing umat manusia kepada kebenaran dan hidayah (petunjuk). Malah, melalui Bagindalah Allah SWT telah mengeluarkan manusia daripada kegelapan (kesesatan) kepada cahaya (Islam). Apa sahaja kebaikan dan petunjuk yang diperolehi umat manusia adalah disebabkan oleh Baginda, petunjuknya dan bimbingannya. Jadi, seorang manusia itu hendaklah berusaha untuk melakukan amalan soleh untuk dirinya sendiri, kemudian Allah SWT akan memberikan pahala seumpamanya kepada Nabi-Nya, dan bukannya dia melakukan korban bagi pihak Nabi, mahupun melakukan atau menjadikan satu amalan khusus buatnya.
Begitu juga orang yang paling bahagia dan paling beruntung selepas Rasulullah SAW, dari segi pahala yang sampai kepada mereka ialah para sahabat Baginda SAW. Hal ini kerana mereka ialah orang-orang yang mendapat kebenaran dan petunjuk secara terus daripada Nabi SAW, dan seterusnya mereka pula menjadi perantara antara manusia dan Rasulullah SAW. Maka setiap orang yang menjaga satu sunnah daripada Rasulullah SAW lalu menyampaikannya kepada manusia, Allah SWT akan memberi pahala kepada setiap orang yang beramal dengan sunnah tersebut dan memberi pahala kepada sahabat yang meriwayatkan sunnah itu dengan pahala seumpama pahala yang diberikan kepada pelakunya.
Manakala hadith Ali R.A sebagaimana di atas adalah tidak
thabit
 dan tidak boleh dijadikan sebagai hujah. Sebaliknya, seseorang itu boleh untuk mendapatkan ganjaran pahala bagi Nabi SAW melalui amalan soleh yang dilakukan kepada dirinya sendiri. (Lihat
Syarh Sunan Abi Daud
oleh al-‘Abbad, 329/8).
Seterusnya berkenaan isu melakukan korban bagi orang yang sudah meninggal dunia, kami nukilkan di sini pendapat Imam Nawawi yang menyatakan, tidak boleh melakukan korban buat si mati melainkan ia telah diwasiatkan oleh si mati sebelum kematiannya. Ini adalah pendapat al-Syafi‘iyyah yang mana Imam al-Nawawi menyebutkan, tidaklah disembelih bagi orang lain melainkan mendapat izin daripadanya dan tidak juga daripada yang mati melainkan ia telah diwasiatkan. (Lihat
Minhaj al-Talibin
, hlm. 321).
Namun, kami juga tidak menafikan pendapat sebahagian Syafi‘iyyah yang berpendapat bahawa tidak memerlukan kepada wasiat. Ini sepertimana yang telah dinukilkan oleh Dr. Muhammad al-Zuhaili yang menyebutkan, sah hukumnya sembelihan bagi si mati sekalipun tidak diwasiatkan kerana ia seperti sedekah maka sahlah juga bagi si mati dan ia memberi manfaat buatnya. (Lihat
al-Mu‘tamad fi al-Fiqh al-Syafi‘i
, 2/490).
Begitu juga al-Khatib al-Syirbini menjelaskan, ada satu pendapat bahawa berkorban untuk orang yang telah meninggal dunia adalah harus walaupun tanpa ada wasiat kerana ia dianggap bahagian daripada sedekah. Bersedekah atas nama orang yang meninggal dunia adalah sah dan dapat memberi manfaat kepadanya. Misalnya, Syeikh Muhammad bin Ishaq al-Siraj al-Naisaburi salah seorang guru Imam al-Bukhari telah mengkhatamkan untuk Nabi Muhammad SAW setidaknya 10,000 khataman dan berkorban untuk Baginda Nabi SAW. (Lihat
Mughni al-Muhtaj
, 6/138).
Perbahasan lanjut berkenaan perkara ini, bolehlah merujuk kepada artikel kami dalam
Ahkam Syar‘iyyah
 yang bertajuk:
#1905: Ibadah Korban Untuk Suami Yang Sudah Meninggal
[1]
 dan
#1906: Korban Untuk Keluarga Yang Sudah Meninggal
.
[2]
Kesimpulannya
Berdasarkan kepada perbahasan dan perbincangan di atas, jelaslah bahawa perkara ini menjadi khilaf dalam kalangan ulama, dan
kami cenderung dengan pendapat kebanyakan Syafi‘iyyah iaitu mesti adanya wasiat daripada si mati untuk melakukan korban buat dirinya.
Dalam hal ini, jika hadith Ali RA di atas dinilai sebagai sahih sekalipun, ia adalah khusus untuk orang yang berwasiat sebagaimana ia jelas dinyatakan dalam riwayat Abu Daud. Justeru, Nabi SAW tidak mewasiatkan perkara tersebut melainkan kepada Ali RA. Oleh itu, hanya Ali RA sahaja yang boleh untuk melakukan korban buat Baginda SAW.
Namun begitu, kami tidak menafikan di sana terdapat pendapat lain dalam kalangan Syafi‘iyyah yang berpendapat, ia adalah dibolehkan sekalipun tanpa wasiat dan insya-Allah ia tetap mendapat pahala sama seperti sedekah.
Manakala berkenaan melakukan korban bagi pihak junjungan besar Rasulullah SAW, pada hakikatnya apa-apa ibadah seperti solat, korban, membaca al-Quran dan lain-lain sekalipun dilakukan untuk diri sendiri, pahalanya tetap sampai kepada junjungan besar kita, Rasulullah SAW. Hal ini kerana Nabi SAW ialah orang yang telah membimbing umat manusia kepada kebenaran dan hidayah (petunjuk), di samping mengajarkan kepada mereka cara melakukan ibadah tersebut. Hal ini adalah sebagaimana hadith yang diriwayatkan daripada Abu Hurairah R.A, Rasulullah SAW bersabda:
مَنْ سَنَّ فِى الإِسْلاَمِ سُنَّةً حَسَنَةً فَعُمِلَ بِهَا بَعْدَهُ كُتِبَ لَهُ مِثْلُ أَجْرِ مَنْ عَمِلَ بِهَا وَلاَ يَنْقُصُ مِنْ أُجُورِهِمْ شَىْءٌ وَمَنْ سَنَّ فِى الإِسْلاَمِ سُنَّةً سَيِّئَةً فَعُمِلَ بِهَا بَعْدَهُ كُتِبَ عَلَيْهِ مِثْلُ وِزْرِ مَنْ عَمِلَ بِهَا وَلاَ يَنْقُصُ مِنْ أَوْزَارِهِمْ شَىْءٌ
Maksudnya:
 “
Sesiapa yang menjadi pelopor suatu amalan kebaikan lalu diamalkan oleh orang sesudahnya, maka akan dicatat baginya ganjaran semisal ganjaran orang yang mengikutinya dan sedikitpun tidak akan mengurangi ganjaran yang mereka peroleh. Sebaliknya, sesiapa yang menjadi pelopor suatu amalan keburukan lalu diamalkan oleh orang sesudahnya, maka akan dicatat baginya dosa semisal dosa orang yang mengikutinya, tanpa mengurangi dosanya sedikit pun
.”
Riwayat Muslim (1017)
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
[1]
 Lihat
https://maktabahalbakri.com/1905-ibadah-korban-untuk-suami-yang-sudah-meninggal/
. Diakses pada 27 Jun 2023.
[2]
 Lihat
https://maktabahalbakri.com/1906-korban-untuk-keluarga-yang-sudah-meninggal/
. Diakses pada 27 Jun 2023.
Bertarikh: 28 Jun 2023 bersamaan 9 Zulhijjah 1444 H


#2065: Non-Muslim Yang Banyak Buat Amal Kebajikan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamulaikum Ustaz, boleh saya bertanya dalam Islam semua umat Islam dijamin masuk syurga dan bukan untuk orang kafir. Bagaimana pula dengan agama lain sedangkan dia orang yang banyak berbuat baik dan bagus? Adakah dia berpeluang masuk ke syurga?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
إِنَّ الدِّينَ عِندَ اللَّهِ الْإِسْلَامُ ۗ
Maksudnya: “
Sesungguhnya ugama (yang benar dan diredai) di sisi Allah ialah Islam.”
Surah Ali-Imran (19)
Ibn Kathir menafsirkan ayat di atas bahawa Allah SWT menyatakan bahawa tiada agama yang diterima dan diakui disisi-NYA daripada seseorang itu selain daripada agama Islam, yakni dengan mengikuti setiap daripada rasul yang diutuskan oleh Allah SWT setiap zaman yang sehingga diakhiri dengan Nabi Muhammad SAW. (Rujuk
Tafsir Ibn Kathir
, 2:25)
Begitu juga, dalam nas al-Quran yang lain, Allah SWT berfirman:
 وَمَن يَبْتَغِ غَيْرَ الْإِسْلَامِ دِينًا فَلَن يُقْبَلَ مِنْهُ وَهُوَ فِي الْآخِرَةِ مِنَ الْخَاسِرِينَ
Maksudnya:
Dan sesiapa yang mencari agama selain agama Islam, maka tidak akan diterima daripadanya, dan ia pada hari akhirat kelak dari orang-orang yang rugi.
Surah Ali Imran (85)
Berbalik kepada soalan di atas,
kami nyatakan seluruh umat Islam akan memasuki syurga dan hanya agama Islam yang diredhai oleh Allah SWT.
 Menurut al-Qurtubi, meskipun orang yang bukan Islam itu banyak melakukan kebajikan, namun di akhirat kelak, tidak akan dihitung oleh Allah SWT kerana tiada manfaat (Lihat

Tafsir al-Jami’ li Ahkam al-Quran
, 7/24). Hal ini kerana mereka hidup dalam keadaan kafir sebagaimana firman Allah SWT:
وَقَدِمْنَا إِلَىٰ مَا عَمِلُوا مِنْ عَمَلٍ فَجَعَلْنَاهُ هَبَاءً مَّنثُورًا
Maksudnya:
“Dan Kami tujukan perbicaraan kepada apa yang mereka telah kerjakan dari jenis amal (yang mereka pandang baik), lalu Kami jadikan dia terbuang sebagai debu yang berterbangan”
Surah al-Furqan (23)
Walau bagaimanapun,
amalan orang bukan Islam di atas dunia, akan dibalas oleh Allah SWT di dunia juga sebagai tanda bukti Allah Maha Penyayang.
إِنَّ الْكَافِرَ إِذَا عَمِلَ حَسَنَةً أُطْعِمَ بِهَا طُعْمَةً مِنَ الدُّنْيَا وَأَمَّا الْمُؤْمِنُ فَإِنَّ اللَّهَ يَدَّخِرُ لَهُ حَسَنَاتِهِ فِي الآخِرَةِ وَيُعْقِبُهُ رِزْقًا فِي الدُّنْيَا عَلَى طَاعَتِهِ
Maksudnya:

“Sesungguhnya orang kafir jika dia melakukan amalan kebaikan, maka dia akan dibalas dengan kebaikan di atas dunia. Ada pun orang yang beriman, Allah SWT akan membalas amalan kebaikannya di akhirat kelak, dan menyediakan ganjaran rezeki di atas dunia kerana ketaatannya. Dalam riwayat yang lain: Sesungguhnya Allah SWT tidak menzalimi seorang mukmin yang membuat amalan kebaikan kerana dia akan diberi balasan kebaikan di atas dunia, dan akan dibalas juga di akhirat kelak. Ada pun orang kafir mereka akan diberi ganjaran kebaikan di atas dunia terhadap perbuatan mereka tetapi di akhirat kelak tiada ganjaran yang akan diberikan”
Riwayat Muslim (2808)
Kami menutup perbincangan ini dengan berdoa kepada Allah:
اللَّهُمْ إِنِّي أَسْأَلُكَ الْجَنَّةَ وَمَا قُرِّبَ إِلَيْهَا مِنْ قَوْلٍ أَوْ عَمَلٍ ، وَأَعُوذُّ بِكَ مِنَ النَّارِ وَمَا قُرِّبَ إِلَيْهَا مِنْ قَوْلٍ أَوْ عَمَلٍ
Maksudnya
:
Ya Allah, sesungguhnya aku memohon kepada-Mu syurga dan apa yang mendekatkan kepadanya sama ada ucapan atau amalan. Aku mohon berlindung dengan-Mu daripada neraka dan apa yang mendekatkan kepadanya sama ada ucapan atau amalan. Amin.
Wallahu a’lam.
Bertarikh: 28 Jun 2023 bersamaan 9 Zulhijjah 1444 H


#2066: Perbezaan Akikah dengan Korban

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya selalu tertanya-tanya, apa beza ibadah korban dan akikah? Sedangkan kedua-duanya kelihatan hampir sama dalam bab sembelihan. Boleh ustaz jelaskan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Walaupun syarat sah akikah dan korban adalah sama, tetapi terdapat beberapa perbezaan di antara keduanya sebagaimana berikut:
Pertama:
 Daging akikah sunat disedekahkan sesudah dimasak, sebagaimana dalam majlis-majlis kenduri yang lain. Ia tidak disedekahkan secara mentah, sebagaimana daging korban.
Walau bagaimanapun, para ulama berbeza pendapat berkenaan masakan yang dimasak kepada dua pendapat. Pendapat pertama, daging akikah sunat dimasak dengan masakan yang manis supaya akhlak anak yang diakikahkan itu mulia. Inilah pendapat yang paling sahih lagi masyhur dan pendapat yang diputuskan oleh pengarang
al-Muhazzab
 dan jumhur. Sesungguhnya telah sabit dalam hadith sahih bahawa:
كَانَ رَسُولُ اللهِ صَلَّى اللهُ عَلَيْهِ وَسَلَّمَ يُحِبُّ الحَلْوى، ويُحِبُّ العَسَلَ
Maksudnya:
 “
Rasulullah SAW menyukai manisan dan Baginda juga menyukai madu.
”
Riwayat al-Bukhari (5268) dan Muslim dengan sedikit perbezaan lafaz (1474)
Manakala pendapat kedua, daging akikah sunat dimasak dengan masakan yang masam. al-Baghawi telah menukilkan pendapat ini daripada nas Imam al-Syafi‘i. Hal ini adalah berdasarkan kepada hadith Jabir RA, bahawa Nabi SAW bersabda:
نِعْمَ الْإِدَامُ الْخَلُّ
Maksudnya:
 “
Sebaik-baik kuah ialah cuka
.”
Riwayat Muslim (2052),  Abu Dawud (3820), al-Tirmizi (1839), al-Nasa’i (3796) dan Ahmad (15191).
Namun, jika daging akikah tetap dimasak dengan masakan yang masam, adakah ia dihukumkan sebagai makruh? Terdapat dua pendapat dalam hal ini sebagaimana dinukilkan oleh al-Rafi‘i. Pendapat yang sahih ialah ia tidak dihukumkan sebagai makruh kerana tiada dalil yang melarangnya.
Kemudian, afdhalnya pula masakan itu disedekahkan kepada orang miskin dan dihantar ke rumah mereka berbanding mengajak mereka datang. Sekiranya diajak hanya suatu kaum kepadanya, maka ia dibolehkan. Begitu juga jika sebahagiannya (akikah itu) dibezakan, lalu diajak sebahagian orang untuk pergi ke sebahagian akikah itu, maka ia juga dibolehkan. Begitu juga harus untuk mengkhususkan orang-orang kaya dengannya. Di samping itu, masakan itu juga sunat untuk dimakan dan dihadiahkan sebahagiannya oleh orang yang berakikah.
Kedua:
 Seberapa yang boleh, tulang binatang akikah sunat tidak dikerat-kerat dan dipecahkan serta dipatahkan. Ia dipotong pada sendi-sendinya sahaja. Namun, jika tulangnya tetap dipecahkan atau dipatahkan, maka perkara itu menyalahi yang lebih utama (
khilaf aula
).
Ibn al-Qayyim menyatakan dalam
Tuhfah al-Maudud bi Ahkam al-Maulud
 berkenaan perkara ini dengan menyebutkan hadith di mana Nabi SAW memerintahkan pembahagian daging yang diakikahkan untuk Hasan dan Husain, sabdanya:
أَنِ ابْعَثُوا إِلَى القَابِلَةِ مِنْهَا بِرِجلٍ، وَكُلُوا وَأَطْعِمُوا، وَلَا تُكْسِرُوا مِنْهَا عَظْمًا
Maksudnya
:
“Kirimkanlah kepada bidan kakinya, makan dan beri makanlah kepada orang ramai. Jangan kamu memecahkan tulangnya.”
Ibn Juraih meriwayatkan daripada ‘Ata’ bahawa haiwan akikah hendaklah dipotong mengikut anggota sendinya dan tidak boleh dipecahkan serta dipatahkan tulangnya. Begitu juga riwayat Ibn Munzir daripada Aisyah R.Anha. Mudah-mudahan, anggota anak yang diakikahkan itu selamat.
Hikmah larangan mematahkan tulang, di antaranya:
Menunjukkan kemuliaan makanan atau pengorbanan ini terhadap jiwa fakir-fakir serta jiran-jiran dengan menghidangkan ketulan-ketulan yang lengkap serta besar yang tidak dipatahkan suatu tulang pun daripada tulang-tulangnya dan tidak meluakkan sedikit daripada anggotanya. Tindakan ini tidak syak lagi memberi kesan yang baik dan mendalam. Ia merupakan suatu tanda yang amat jelas tentang kemurahan hati dan sifat pemberi dalam jiwa penerimanya.
Perbuatan tidak mematahkan tulang sebagai tanda optimis bagi keselamatan anggota-anggota anak yang baru dilahirkan, kesihatan serta kekuatannya, memandangkan sebagai korban bagi anak yang baru dilahirkan.
Ketiga:
 Kaki binatang akikah sunat dihadiahkan kepada bidan tanpa dimasak. Hal ini sebagai mengikut perbuatan Fatimah R.Anha atas suruhan Rasulullah SAW. Ini adalah sebagaimana riwayat daripada Ali RA bahawa Rasulullah SAW memerintahkan Fatimah dengan sabdanya:
زِنِي شَعْرَ الْحُسَيْنِ وَتَصَدَّقِي بِوَزْنِهِ فِضَّةً وَأَعْطَى الْقَابِلَةَ رِجْلَ الْعَقِيقَةِ
Maksudnya:
 “
Timbanglah rambut al-Husain dan sedekahkanlah ia berdasarkan beratnya dengan nilai perak, serta berikanlah kaki haiwan akikah kepada bidan
.”
Riwayat al-Hakim dalam
al-Mustadrak
 (4896) dan beliau menilai sanadnya sebagai sahih dan al-Baihaqi dalam
al-Sunan al-Kubra
 (19298).
Begitu juga Imam al-Nawawi ada menyebutkan dalam kitabnya, al-Rafi‘i menukilkan bahawa disunatkan untuk memberi kepada bidan kaki haiwan akikah. Hal ini adalah berdasarkan kepada hadith yang terdapat dalam sunan al-Baihaqi daripada Ali RA seperti mana hadith yang telah disebutkan di atas dan ia diriwayatkan secara
mauquf
ke atas Ali RA.
(Lihat
al-Fiqh al-Manhaji
, 3/59-60;
al-Majmu‘ Syarh al-Muhazzab
, 8/430-431;
al-Mu‘tamad fi al-Fiqh al-Syafi‘i
, 2/495;
Tuhfah al-Maudud bi Ahkam al-Maulud
, hlm. 111-114).
Semoga Allah SWT menerima segala amal ibadat yang kita lakukan. Amin.
Bertarikh: 28 Jun 2023 bersamaan 9 Zulhijjah 1444 H


#2067: Bayar Zakat ke Tabung Masjid

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya seorang peniaga, alhamdulillah tahun ini dapat projek daripada kerajaan sikit. Claim pun dah dapat dan adalah untung sikit. Sekarang ini saya ingat hendak membayar zakat pendapatan saya ke tabung-tabung masjid. Bolehkah? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Zakat pendapatan bermaksud zakat yang dikenakan ke atas perolehan melalui gaji dan pendapatan bebas. Menurut Syeikh Dr. Yusuf al-Qaradawi di dalam kitab
Fiqh al-Zakah
, pekerjaan manusia adakalanya bebas tanpa terikat dengan kerajaan. Di kalangan mereka ada yang jadi doktor, jurutera, peguam, tukang jahit, tukang kayu dan sebagainya. Adakalanya ia terikat dengan jabatan kerajaan, swasta dan sebagainya di mana mereka bekerja dan diberi gaji bulanan secara tetap. Pendapatan yang diperolehi itu dipanggil al-mal al-mustafad. Ia wajib dizakatkan. (Lihat
Fiqh al-Zakah: Dirasah Muqaranah li Ahkamiha wa Falsafatiha fi Dhau’i al-Quran wa al-Sunnah
, 1/519).
Kewajipan zakat ke atas pendapatan yang diperoleh dapat dilihat dan difahami melalui maksud daripada firman Allah SWT:
يَا أَيُّهَا الَّذِينَ آمَنُوا أَنفِقُوا مِن طَيِّبَاتِ مَا كَسَبْتُمْ وَمِمَّا أَخْرَجْنَا لَكُم مِّنَ الْأَرْضِ ۖ وَلَا تَيَمَّمُوا الْخَبِيثَ مِنْهُ تُنفِقُونَ
Maksudnya:
 “
Wahai orang-orang yang beriman, belanjakanlah (pada jalan Allah) sebahagian daripada hasil usaha kamu yang baik-baik, dan sebahagian daripada apa yang kami keluarkan dari bumi untuk kamu, dan janganlah kamu sengaja memilih yang buruk daripadanya (lalu kamu dermakan atau kamu jadikan pemberian zakat)
.”
(Surah al-Baqarah: 267)
Seterusnya, zakat hendaklah diberikan kepada asnaf yang berhak untuk menerimanya. Allah SWT telah menyatakan golongan yang berhak diagihkan zakat melalui firman-Nya:
إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّهِ وَابْنِ السَّبِيلِ ۖ فَرِيضَةً مِّنَ اللَّهِ ۗ وَاللَّهُ عَلِيمٌ حَكِيمٌ
Maksudnya:
 “
Sesungguhnya sedekah-sedekah (zakat) itu hanyalah untuk orang-orang fakir, orang-orang miskin, amil-amil yang mengurusnya, orang-orang muallaf yang dijinakkan hatinya, untuk hamba-hamba yang hendak memerdekakan dirinya, orang-orang yang berhutang, untuk (dibelanjakan pada) jalan Allah, dan orang-orang musafir (yang keputusan) dalam perjalanan. (Ketetapan hukum yang demikian itu ialah) sebagai satu ketetapan (yang datangnya) daripada Allah. Dan (ingatlah) Allah Maha Mengetahui, lagi Maha Bijaksana.
”
(Surah al-Taubah: 60)
Ibn Abbas R.Anhuma menyatakan bahawa ayat ini merupakan penerangan berkenaan golongan asnaf yang berhak menerima zakat. Mana-mana daripada golongan ini yang telah kamu berikan zakat, maka sudah memadai sebagaimana Allah SWT memerintahkan kita untuk menghadap kiblat iaitu kaabah. Sekiranya kita sudah menghadap sebahagian daripada Kaabah, maka sudah dikira menghadap kiblat. (Lihat
al-‘Inayah Syarh al-Hidayah
, 2/265).
Daripada ayat di atas, jelaslah kepada kita bahawa terdapat lapan kategori asnaf yang berhak menerima bahagian zakat iaitu:
Golongan Fakir
, iaitu orang yang tidak mempunyai harta, yang dapat menampung keperluan makanan, pakaian dan kediamannya.
Golongan Miskin
, iaitu orang yang mempunyai harta, tetapi tidak cukup untuk menampung keperluannya.
Golongan Amil
, iaitu pemungut hasil yang ditugaskan oleh pemerintah untuk mengumpul dan mengagihkan zakat.
Golongan Muallaf
, iaitu mereka yang baru memeluk agama Islam. Dengan pemberian zakat, ia diharap akan menguatkan pegangan mereka kepada agama Islam. Begitu juga orang Islam yang terkenal dan berkedudukan tinggi di kalangan kaum mereka.
Golongan Hamba
, di mana hamba yang layak menerima zakat ialah orang yang ingin membebaskan dirinya daripada perhambaan (المكاتب), iaitu hamba yang membuat perjanjian dengan tuannya apabila dia dapat memberikan sejumlah harta kepadanya.
Golongan yang Berhutang
, iaitu mereka yang dibebani hutang dan tidak mampu melunaskannya dengan syarat mereka berhutang untuk tujuan yang halal.
Golongan Musafir
 iaitu orang yang dalam perjalanan dengan tujuan yang diharuskan oleh syara’, sekalipun untuk melancong.
Fi sabilillah
 (untuk jalan Allah)
 bermaksud sukarelawan yang berjuang mempertahankan umat Islam tanpa imbuhan dan gaji. (Lihat
 al-Fiqh al-Manhaji
, 2/60-62).
Berbalik kepada soalan yang diajukan, pada asasnya tidak boleh seseorang itu untuk membayar zakat ke tabung-tabung masjid, sepatutnya bayarlah ke pihak pemerintah melalui amil yang telah dilantik. Firman Allah SWT:
يَا أَيُّهَا الَّذِينَ آمَنُوا أَطِيعُوا اللَّهَ وَأَطِيعُوا الرَّسُولَ وَأُولِي الْأَمْرِ مِنكُمْ
Maksudnya:
 “
Wahai orang-orang yang beriman, taatlah kamu kepada Allah dan taatlah kamu kepada Rasulullah dan kepada “Ulil-Amri” (orang-orang yang berkuasa) dari kalangan kamu
.”
(Surah al-Nisa’: 59)
Para fuqaha’ bersepakat bahawa pemerintah mempunyai hak untuk mengutip dan mengagihkan zakat, serta pemerintah hendaklah mengurusnya secara sistematik dan tersusun. Ini supaya zakat tersebut dapat diuruskan dengan efisyen serta memastikan ia disalurkan kepada golongan asnaf yang benar-benar memerlukan. (Lihat
 Fiqh al-Zakah
oleh al-Qaradhawi, 2/208).
Justeru, pemerintah wajib untuk melantik amil bagi memungut zakat. Rasulullah SAW dan para khalifah selepas Baginda telah menghantar wakil-wakil untuk memungut zakat. Ini kerana dalam kalangan masyarakat ada yang tidak mengetahui kewajipan untuk mengeluarkan zakat atau bakhil, maka wajib atas pemimpin untuk melantik wakil bagi memungutnya. (Lihat
 al-Majmu‘ Syarh al-Muhazzab,
 6/168).
Mengikut undang-undang di Malaysia, kuasa memungut dan mengagihkan zakat diletakkan di bawah kuasa negeri. Tugas tersebut dijalankan oleh Majlis Agama Islam Negeri (MAIN). Justeru, tindakan mengagihkan sendiri zakat tanpa melalui wakil yang dilantik pemerintah adalah melanggar undang-undang di bawah Seksyen 16 (b) Akta Kesalahan Jenayah Syariah (Wilayah Persekutuan) 1997 (Akta 559) dan boleh dikenakan hukuman jika sabit kesalahan.
Muzakarah Jawatankuasa Fatwa Kebangsaan kali ke-76 yang berlangsung pada tahun 2006 telah menetapkan bahawa mengagihkan zakat secara persendirian tanpa melalui Baitulmal adalah sah sekiranya diagihkan kepada asnaf yang layak. Walaubagaimanapun, perbuatan melanggar peraturan dan undang-undang dalam perkara kebaikan seperti adalah berdosa. Ini kerana Islam mewajibkan umatnya untuk patuh dan taat kepada pemerintah (ulil amri) pada perkara kebaikan.
Kemudian, kalau ada sejumlah wang yang diberikan kepada kita oleh pihak berkuasa zakat untuk diagihkan sendiri kepada asnaf melalui skim khas berupa wakalah agihan kepada para pembayar zakat untuk membayar sendiri kepada asnaf, maka bayarlah dan agihkanlah sendiri kepada asnaf-asnaf yang layak. Walau bagaimanapun, maklumat lanjut berkenaan perkara ini, bolehlah merujuk atau menghubungi pihak Pusat Pungutan Zakat negeri masing-masing.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Bertarikh: 28 Jun 2023 bersamaan 9 Zulhijjah 1444 H


#2068: Kepalsuan Fadhilat Bacaan Surah Yang Tiada Huruf Kaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Ada ustaz mengajar nak rezeki mencukupi, kena baca surah yang tiada surah Kaf iaitu surah al-’Asr, Quraisy dan al-Falaq. Ustaz tersebut menyatakan bahawa Nabi SAW telah bersabda:
لَيْسَ فِيهِنَّ كَافٌ وَفِيهِنَّ كَافٍ
Maksudnya:

“(Surah-surah) yang tiada padanya huruf kaf, padanya itu ada kecukupan.”
Ustaz tu kata, barangsiapa yang melazimi bacaan tiga surah ini, dia akan diberikan kecukupan pada rezeki. Benarkah terdapat hadith tersebut dan apakah sebenarnya amalan yang boleh memurahkan rezeki seseorang?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Telah tular video yang menunjukkan seseorang yang mengajar fadhilat tiga buah surah yang tidak mempunyai huruf kaf iaitu Surah al-‘Asr, Surah Quraisy dan Surah al-Falaq. Menurutnya, Nabi SAW telah bersabda:
لَيْسَ فِيهِنَّ كَافٌ وَفِيهِنَّ كَافٍ
Maksudnya:
“(Surah-surah) yang tiada padanya huruf kaf, padanya itu ada kecukupan.”
Lalu, dia berkata, barangsiapa yang melazimi bacaan tiga surah ini, dia akan diberikan kecukupan pada rezeki.
Hadith ini merupakan hadith palsu yang direka dan disandarkan kepada Nabi SAW kerana ia bukan sahaja tidak mempunyai sanad, tetapi ia tidak direkodkan dan tidak dijumpai di dalam mana-mana kitab hadith yang mengumpulkan hadith-hadith palsu sekalipun. Maka, fadhilat yang disandarkan kepada surah-surah ini juga palsu.
Amalan yang Murahkan Rezeki
Rasulullah SAW telah mengajarkan kita beberapa amalan yang menyebabkan murahnya rezeki seseorang itu sebagaimana yang di sebut dalam al-Quran dan hadith Nabi SAW. Antaranya:
Pertama: Bertakwa Kepada Allah
Firman Allah SWT:
وَمَن يَتَّقِ اللَّهَ يَجْعَل لَّهُ مَخْرَجًا ﴿٢﴾ وَيَرْزُقْهُ مِنْ حَيْثُ لَا يَحْتَسِبُ ۚ وَمَن يَتَوَكَّلْ عَلَى اللَّهِ فَهُوَ حَسْبُهُ ۚ إِنَّ اللَّهَ بَالِغُ أَمْرِهِ ۚ قَدْ جَعَلَ اللَّهُ لِكُلِّ شَيْءٍ قَدْرًا
Maksudnya:
 “
Dan (ingatlah), sesiapa yang bertaqwa kepada Allah, nescaya Allah memudahkan baginya segala urusannya. Serta memberinya rezeki dari jalan yang tidak terlintas di hatinya. Dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya). Sesungguhnya Allah tetap melakukan segala perkara yang dikehendaki-Nya. Allah telahpun menentukan kadar dan masa bagi berlakunya tiap-tiap sesuatu.”
(Surah al-Talaq: 2-3)
Ketika mentafsirkan ayat ini, Imam al-Tabari menyebutkan riwayat daripada Masruq bahawa ia bermaksud sesiapa yang bertaqwa kepada Allah ta‘ala, maka baginya jalan keluar iaitu jalan yang diketahui Allah Taala, jika Dia menghendaki maka boleh untuk diberikan atau ditegah. Manakala ayat selepasnya pula iaitu ‘Allah akan memberinya rezeki dari jalan yang tidak disangka-sangkanya’ bermaksud dari jalan yang tidak diketahuinya.
Di samping itu, dinukilkan juga daripada Ibn Abbas R.Anhuma bahawa sesiapa yang bertaqwa kepada Allah SWT maka baginya jalan keluar yakni selamat daripada setiap kesengsaran dan kesusahan di dunia dan akhirat. Manakala Rabi‘ pula berpendapat bahawa maknanya ialah jalan keluar daripada setiap sesuatu yang sempit ke atas manusia. (Lihat
Tafsir al-Tabari
, 23/446)
Selain itu, Qatadah pula mentafsirkan ‘jalan keluar’ dalam ayat di atas sebagai jalan keluar daripada segala perkara syubhat dan kesusahan ketika mati. Manakala makna ayat “وَيَرْزُقْهُ مِنْ حَيْثُ لا يَحْتَسِبُ” pula ialah memberinya rezeki daripada sesuatu yang tidak disangka-sangkakan dan tidak diharapkan. (Lihat
Tafsir al-Tabari
, 23/448)
Kedua: Bertawakkal kepada Allah
Daripada Umar bin al-Khattab RA, Rasulullah SAW bersabda:
لَوْ أَنَّكُمْ تَتَوَكَّلُونَ عَلَى اللهِ حَقَّ تَوَكُّلِهِ لَرَزَقَكُمْ كَمَا يَرْزُقُ الطَّيْرَ، تَغْدُو خِمَاصًا وَتَرُوحُ بِطَانًا
Maksudnya:
 “
Jika kamu bertawakkal kepada Allah dengan sebenar-benar tawakkal nescaya Allah akan memberikan rezeki kepada kamu sebagaimana Allah memberi rezeki kepada burung yang keluar di pagi hari dalam keadaan lapar dan pulang di petang hari dalam keadaan kenyang.”
Riwayat al-Tirmizi (2344), Ibn Majah (4164) dan Ahmad (205). Imam al-Tirmidzi berkata hadith ini
Hasan Sahih
Dalam menjelaskan maksud hadith ini, Imam al-Munawi berkata: Hal ini menunjukkan bahawa tawakkal tidak boleh dengan meninggalkan usaha. Tawakkal hendaklah dengan melakukan pelbagai usaha yang akan membawa kepada hasil yang diingini. Hal ini kerana burung pun memperoleh rezeki dengan berusaha. Justeru, hal ini memberi petunjuk kepada kita untuk berusaha mencari rezeki.
Dalam hadith ini, Rasulullah SAW mengisyaratkan bahawa tawakkal yang sebenarnya bukanlah bererti bermalas-malasan dan enggan melakukan usaha untuk mendapatkan rezeki, sebaliknya tawakal yang benar hendaklah dengan melakukan pelbagai jenis usaha dan cara yang dihalalkan untuk memperoleh rezeki. (Dinukilkan dalam Tuhfah al-Ahwazi bi Syarh Jami’ al-Tirmizi, 7/8)
Ketiga: Bersyukur Atas Rezeki Dan Nikmat Allah
Firman Allah SWT:
وَإِذْ تَأَذَّنَ رَبُّكُمْ لَئِن شَكَرْتُمْ لَأَزِيدَنَّكُمْ ۖ وَلَئِن كَفَرْتُمْ إِنَّ عَذَابِي لَشَدِيدٌ
Maksudnya:
 “
Dan (ingatlah) ketika Tuhan kamu memberitahu: “Demi sesungguhnya! Jika kamu bersyukur nescaya Aku akan tambahi nikmatKu kepada kamu, dan demi sesungguhnya, jika kamu kufur ingkar sesungguhnya azabKu amatlah keras.”
(Surah Ibrahim: 7)
Ibn Kathir menyebutkan bahawa ayat di atas bermaksud sekiranya seseorang itu bersyukur kepada Allah atas segala nikmat yang diberikan kepadanya, maka Allah SWT akan menambahkan lagi nikmat tersebut ke atas dirinya. Namun, sekiranya dia mengingkari nikmat itu, maka sesungguhnya azab Allah sangatlah pedih. Perkara tersebut adalah dengan menarik kembali nikmat itu daripada diri mereka dan menyeksa mereka disebabkan oleh pengingkaran terhadap nikmat tersebut. (Lihat
Mukhtasar Tafsir Ibn Kathir
 oleh al-Sabuni, 2/291)
Dikatakan juga bahawa “لَأَزِيدَنَّكُمْ” di sini bermaksud Allah SWT akan tambahkan lagi kepada mereka ketaatan kepada-Nya. (Lihat
Zubdah al-Tafasir min Fath al-Qadir
, hlm. 330)
Ibn Kathir juga mendatangkan sebuah hadith di dalam Tafsirnya (4/479) daripada Thauban RA, bahawa Rasulullah SAW bersabda:
إِنَّ الْعَبْدَ لَيُحْرَمُ الرِّزْقَ بِالذَّنْبِ يُصِيبُهُ
Maksudnya
: “
Sesungguhnya seorang lelaki itu akan terhalang daripada rezekinya disebabkan oleh dosa yang menimpanya.”
Riwayat Ibn Majah (4022) dan Ahmad (22438)
Al-Syarwani menyatakan di dalam Hawasyinya: Dalam hadith diterangkan, “Sesungguhnya seorang lelaki itu akan terhalang daripada rezekinya disebabkan oleh dosa yang menimpanya.”. Hadith ini menetapkan bahawa melakukan dosa menjadi sebab seseorang terhalang dari rezeki terutamanya pada pembohongan. (Lihat
Hawasyi al-Syarwani
, 1/238)
Keempat: Melazimi Istighfar
Perintah disuruh beristighfar antaranya adalah berdasarkan firman Allah SWT:
فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّارًا ﴿١٠﴾ يُرْسِلِ السَّمَاءَ عَلَيْكُم مِّدْرَارًا ﴿١١﴾ وَيُمْدِدْكُم بِأَمْوَالٍ وَبَنِينَ وَيَجْعَل لَّكُمْ جَنَّاتٍ وَيَجْعَل لَّكُمْ أَنْهَارًا
Maksudnya:

“Sehingga aku berkata (kepada mereka): `Pohonkanlah ampun kepada Tuhan kamu, sesungguhnya adalah Ia Maha Pengampun. “(Sekiranya kamu berbuat demikian), Ia akan menghantarkan hujan lebat mencurah-curah, kepada kamu; “Dan Ia akan memberi kepada kamu dengan banyaknya harta kekayaan serta anak-pinak; dan Ia akan mengadakan bagi kamu kebun-kebun tanaman, serta mengadakan bagi kamu sungai-sungai (yang mengalir di dalamnya).”
(Surah Nuh: 10-12)
Ibn Kathir berkata: Maksudnya, jika kamu bertaubat kepada Allah, memohon ampun kepada-Nya dan kamu sentiasa mentaati-Nya, nescaya Dia akan membanyakkan rezeki kamu, menurunkan air hujan serta keberkatan dari langit, mengeluarkan keberkatan dari bumi, menumbuhkan tumbuh-tumbuhan untuk kamu, melimpahkan air perahan susu untuk kamu, membanyakkan harta dan anak-anak untuk kamu, menjadikan kebun-kebun yang di dalamnya terdapat pelbagai jenis buah-buahan untuk kamu, dan mengalirkan sungai-sungai di antara kebun-kebun itu. (Lihat
Tafsir al-Quran al-‘Azim,
 4/449)
Dalam sebuah hadith yang diriwayatkan daripada Ibn Abbas R.Anhuma, Rasulullah SAW bersabda:
مَنْ لَزِمَ الِاسْتِغْفَارَ ، جَعَلَ اللَّهُ لَهُ مِنْ كُلِّ ضِيقٍ مَخْرَجًا ، وَمِنْ كُلِّ هَمٍّ فَرَجًا ، وَرَزَقَهُ مِنْ حَيْثُ لَا يَحْتَسِبُ
Maksudnya:
“Barangsiapa yang sentiasa melazimi istighfar, Allah SWT menjadikan baginya setiap kesempitan itu jalan keluar, setiap keluh kesah itu kelapangan dan Allah juga mengurniakan kepadanya rezeki dari arah yang tidak disangka-sangka”.
Riwayat Abu Dawud (1518), Ibn Majah (3819), Ahmad (1/248), al-Tabarani dalam al-Ausat (6/240) dan al-Baihaqi dalam al-Sunan al-Kubra (3/351)
Kelima: Menjaga Hubungan Silaturrahim
Daripada Anas bin Malik, Rasulullah SAW pernah bersabda:
مَنْ أَحَبَّ أَنْ يُبْسَطَ لَهُ فِي رِزْقِهِ، وَيُنْسَأَ لَهُ فِي أَثَرِهِ، فَلْيَصِلْ رَحِمَهُ
Maksudnya:
“Barangsiapa yang ingin diluaskan rezekinya serta dipanjangkan usianya, maka hendaklah dia menyambung pertalian silaturrahim.”
Riwayat al-Bukhari (5986) dan Muslim (2557)
Imam al-Nawawi dalam menjelaskan hadith ini berkata: Yang dimaksudkan dengan ‘أَنْ يُبْسَطَ لَهُ فِي رِزْقِهِ’ adalah diluaskan dan dijadikan banyak hartanya. Menurut pendapat yang lain, maksudnya diberi keberkatan harta. (Lihat
Syarh al-Nawawi ‘ala Sahih Muslim
, 16/114)
Keenam: Melazimi Sedekah
Daripada Asma’ binti Abu Bakar R.Anha, katanya:
قَالَ لِي النَّبِيُّ صَلَّى اللهُ عَلَيْهِ وَسَلَّمَ: لاَ تُوكِي فَيُوكَى عَلَيْكِ
Maksudnya:

Nabi SAW bersabda kepadaku: “Janganlah kamu menahan harta (tidak memberi sedekah), nanti punca rezeki kamu akan diputuskan.”
Riwayat al-Bukhari (1433), al-Tirmidzi (1960), Abu Dawud (1699), al-Nasaie di dalam
 al-Sunan al-Kubra
(9192) dan Ahmad (26912)
Hendaklah melazimi bersedekah walaupun sedikit. Terdapat sebuah hadith yang menyebut berkenaan doa malaikat kepada orang yang pemurah dan yang bakhil. Daripada Abu Hurairah R.A, Rasulullah SAW bersabda:
مَا مِنْ يَوْمٍ يُصْبِحُ الْعِبَادُ فِيْهِ إِلاَّ مَلَكَانِ يَنْزِلاَنِ فَيَقُوْلُ أَحَدُهُمَا: اَللَّهُمَّ أَعْطِ مُنْفِقًا خَلَفًا. وَيَقُوْلُ اْلآخَرُ: اَللَّهُمَّ أَعْطِ مُمْسِكًا تَلَفًا
Maksudnya:
Tiada satu hari pun di mana seorang hamba berpagian, melainkan dua Malaikat turun kepadanya. Salah satu dari keduanya berkata: “Ya Allah! Kurniakanlah gantian kepada orang yang melakukan infaq dan sedekah.” Manakala Malaikat yang satu lagi berkata: “Ya Allah! Jadikanlah kehilangan kepada yang bakhil.”
Riwayat al-Bukhari (1442) dan Muslim (1010)
Al-Hafiz Ibn Hajar dalam menjelaskan hadith ini berkata: “Pengganti itu lebih aula disamarkan agar mencakupi pengganti dalam bentuk harta dan pahala serta selainnya. Ini kerana berapa ramai orang yang berinfaq dan dia meninggal sebelum memperoleh balasan berupa harta di dunia, maka penggantinya adalah berupa pahala di akhirat, atau dia dilindungi dari keburukan.” (Lihat
Fath al-Bari
, 3/305)
Guru kami Syeikh al-Syanqiti pernah menceritakan satu kisah mengenai kelebihan sedekah meluaskan rezeki. Suatu ketika seorang lelaki asing datang meminta bantuan kepada seorang pelajar Universiti Islam Madinah yang padanya terdapat hanya 100 Riyal, dan pelajar itu pun memberikan kepada lelaki asing tersebut duit tersebut. Ditakdirkan Allah selepas pada tu, seorang pegawai di Universiti Islam Madinah datang mencarinya dan memberikan 1000 Riyal kepadanya kerana telah mendapat keputusan cemerlang/mumtaz pada ujian semester yang lalu.
Ketujuh: Sentiasa Berdoa Kepada Allah Supaya Dimurahkan Rezeki
Daripada Ummu Salamah R.Anha, katanya:
أَنَّ النَّبِيَّ صَلَّى اللَّهُ عَلَيْهِ وَسَلَّمَ كَانَ يَقُولُ إِذَا صَلَّى الصُّبْحَ حِينَ يُسَلِّمُ اللَّهُمَّ إِنِّي أَسْأَلُكَ عِلْمًا نَافِعًا وَرِزْقًا طَيِّبًا وَعَمَلًا مُتَقَبَّلًا
Maksudnya:

Bahawa Nabi SAW apabila Baginda solat Subuh, ketika memberi salam, Baginda membaca: “Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
Riwayat Ibn Majah (925)
Daripada Ali RA, bahawa seorang hamba mukatab telah datang menemuinya dan berkata: “Sesungguhnya aku tidak mampu untuk melangsaikan hutang perjanjian dengan tuan aku (perjanjian kitabah iaitu antara hamba dengan tuannya untuk pembebasan dirinya), maka tolonglah aku!
Maka Saidina Ali RA berkata: “Mahukah kamu aku ajarkan kepadamu doa yang telah Rasulullah SAW ajarkan kepada mereka. (Iaitu) Jika kamu dibebani hutang yang setinggi bukit, Allah akan selesaikannya untuk kamu? Saidina Ali berkata: “Katakanlah:
اللَّهُمَّ اكْفِنِى بِحَلاَلِكَ عَنْ حَرَامِكَ وَأَغْنِنِى بِفَضْلِكَ عَمَّنْ سِوَاكَ
Maksudnya:
“Ya Allah! Cukupkanlah aku dengan dengan yang halal dan jauhkanlah aku daripada yang haram, dan cukupkanlah aku dengan kurniaan-Mu daripada bergantung kepada selain-Mu.”
Riwayat Ahmad (1319) dan al-Tirmizi (3563)
Imam al-Munawi berkata: Sesiapa yang menyebutnya dengan niat yang benar, akan mendapat kesan pengabulan dengan segera. (Lihat
al-Taisir bi Syarh al-Jami’ al-Saghir,
1/809)
Kelapan: Melazimi Setiap Malam Membaca Surah al-Waqi’ah
Di antara kelebihan membaca surah al-Waqiah seperti yang diceritakan oleh Ibnu Mas’ud RA, bahawa Rasulullah SAW bersabda:
مَنْ قَرَأَ سُورَةَ الْوَاقِعَةِ فِي كُلِّ لَيْلَةٍ لَمْ تُصِبْهُ فَاقَةٌ أَبَداً
Maksudnya: “
Barangsiapa yang membaca surah al-Waqi’ah pada setiap malam, maka ia tidak akan ditimpa musibah kefakiran selama-lamanya.”
Riwayat al-Baihaqi dalam
Syu’ab al-Iman
 (2498), al-Harith dalam
al-Musnad
 (721), Ibn al-Sunni dalam
‘Amal al-Yaum wa al-Lailah
 (680). Al-‘Iraqi menyatakan isnadnya
dha’if
dalam
 takhrij
al-Ihya’

(1/450)
Diriwayatkan bahawa ketika Abdullah bin Mas’ud sedang tenat dan nazak, lalu Saidina Uthman bin Affan RA datang menziarahinya dan bertanya berkenaan peninggalannya kepada anak perempuannya, maka Ibn Mas’ud pun berkata:
أَتَخْشَى عَلَى بَنَاتِي الْفَقْرَ؟ إِنِّي أَمَرْتُ بَنَاتِي أَنْ يَقْرَأْنَ كُلَّ لَيْلَةٍ سُورَةَ الْوَاقِعَةِ، وَإِنِّي سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ، يَقُولُ: «مَنْ قَرَأَ الْوَاقِعَةَ كُلَّ لَيْلَةٍ لَمْ تُصِبْهُ فَاقَةٌ أَبَدًا» .
Maksudnya: “
Apakah engkau risau akan puteri-puteriku menjadi fakir? Sesungguhnya aku telah memerintahkan puteriku untuk membaca surah al-Waqiah pada setiap malam. Ini kerana aku telah mendengar Rasullullah SAW bersabda: “Barangsiapa yang membaca surah al-Waqiah pada setiap malam, maka ia tidak akan ditimpa musibah kefakiran selama-lamanya.
” (Lihat
Tarikh Dimasyq,
 33/187;
al-Bidayah wa al-Nihayah
, 10/252)
Kesimpulan
Hadith yang dikatakan berkenaan
fadhilat surah yang tiada huruf Kaf yang mencukupkan rezeki, bukanlah hadith Rasulullah SAW, bahkan tidak ada langsung sumber yang menceritakannya dan ia adalah hadith maudhu’ yang direka dan disandarkan kepada Nabi SAW.
Para ulama’ menyatakan bahawa haram bagi kita meriwayatkan hadith palsu apabila diketahui akan keadaannya (palsu) melainkan bagi menjelaskan akan kepalsuannya. Ini merupakan pendapat Imam Ibn Salah, Imam al-Nawawi, al-Suyuti dan ramai lagi termasuk ulama’-ulama’ hadith masa kini. Hukum ini terbina berdasarkan hadith-hadith berkaitan larangan keras Rasulullah SAW terhadap pendustaan di atas nama Baginda SAW. Akan tetapi, hukum ini tidak terpakai kepada hadith dhaif kerana ia boleh diriwayatkan di dalam perkara fadhail apabila menepati syarat-syaratnya sebagaimana yang dinyatakan oleh al-Hafiz Ibn Hajar al-Asqalani.
Hal ini sebagaimana hadith mutawatir yang diriwayatkan daripada ramai para sahabat, bahawa Rasulullah SAW bersabda:
إِنَّ كَذِبًا عَلَيَّ لَيْسَ كَكَذِبٍ عَلَى أَحَدٍ فَمَنْ كَذَبَ عَلَيَّ مُتَعَمِّدًا فَلْيَتَبَوَّأْ مَقْعَدَهُ مِنَ النَّارِ
Maksudnya:

Sesungguhnya berdusta atas namaku tidaklah sama dengan berdusta atas nama seseorang. Sesiapa yang berdusta di atas namaku dengan sengaja maka siaplah tempatnya di dalam neraka.”
Riwayat al-Bukhari (1291), Muslim di dalam Muqaddimah Sahih Muslim (4) dan Ahmad (18202)
Imam al-Nawawi menyatakan bahawa sesiapa yang dimasukkan ke dalam neraka disebabkan perkara ini, maka dia tidak akan kekal di dalamnya. Ini kerana, seseorang itu akan dikeluarkan daripada neraka dengan kelebihan dan rahmat Allah SWT selagimana ada iman atau tauhid di dalam jiwanya. Terdapat beberapa fiqh hadith atau kaedah-kaedah yang boleh diambil daripada hadith yang penting ini. Di antaranya adalah:
Pertama:
Menurut kaedah ahli sunnah, berdusta adalah satu khabar daripada seorang yang memang sengaja atau lalai terhadap sesuatu yang mana khabar tersebut menyalahi hakikat yang sebenar.
Kedua:
 Besarnya pengharaman berdusta di atas nama Nabi SAW dan ia merupakan perkara yang begitu keji dan termasuk di dalam dosa-dosa besar. Akan tetapi, seseorang itu belum lagi kufur jika dia berdusta melainkan sekiranya dia menghalalkan perbuatan tersebut. Ini adalah pendapat yang masyhur dalam kalangan mazhab daripada pelbagai sudut.
Ketiga:
 Tidak ada perbezaan pada pengharaman berdusta di atas nama Nabi SAW sama ada pada hukum-hakam atau tidak seperti pada bab
targhib
 (galakan) atau
tarhib
(ancaman),
mawa’izh
(peringatan) dan sebagainya. Ini kerana, kesemuanya adalah haram dan ia termasuk di dalam dosa yang besar serta seburuk-buruk perkara menurut ijma’ umat Islam.
Keempat:
 Haram meriwayatkan sesebuah hadith yang mana diketahui akan kepalsuannya atau seseorang itu merasakan bahawa hadith tersebut adalah palsu. Barangsiapa yang meriwayatkan sesebuah hadith yang diketahui akan kepalsuannya atau pada sangkaannya hadith tersebut adalah palsu dan dia tidak menjelaskan hal tersebut, maka dia termasuk di dalam ancaman hadith ini. (Lihat Syarh al-Nawawi ‘ala Sahih Muslim, 1/69-71)
Kami katakan juga bahawa dari sudut amalan untuk kita baca dan lazimi mana-mana surah bukanlah satu kesalahan bahkan ia lebih kepada
tajribah
 (pengalaman yang dilakukan) sebahagian ulama atau orang-orang soleh. Hasil yang didapati adalah tercapai cita-cita atau kehendak agar dimurahkan rezeki. Maka, kami katakan ini kerana doa mereka dan juga kurniaan Allah SWT atas keikhlasan mereka dalam membaca ayat-ayat Allah SWT serta berdoa kepada-Nya.
Sebagai penutup, kami menyimpulkan secara ringkas sebab-sebab yang boleh menjadikan rezeki itu luas berdasarkan nas-nas ilahi, iaitu:
Bertakwa kepada Allah
Bertawakkal kepada Allah
Beribadah kepada Allah dengan Ikhlas
Bersyukur atas rezeki dan nikmat Allah
Membaca Surah al-Waqiah
Melazimi Istighfar
Menjaga Hubungan Silaturrahim
Berbuat Baik Kepada Ibu Bapa
Melazimi Sedekah
Sentiasa berdoa kepada Allah supaya dimurahkan rezeki
Akhirnya, semoga Allah SWT memberikan kita rezeki yang luas dan kefahaman yang benar dalam memahami agama ini. Kami akhiri dengan doa:
 اللَّهُمَّ إِنَّا نَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya:
“Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
Wallahua’lam
Bertarikh: 28 Jun 2023 bersamaan 9 Zulhijjah 1444 H


#2069: Adakah Disyaratkan Membaca al-Fatihah Sebelum Membaca al-Quran?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato saya ingin bertanya, apakah hukum membaca surah Al Fatihah ketika mula membuka membaca Al Quran sebelum membaca surah surah lain atau boleh sahaja terus menyambung membaca surah surah lain tanpa memulakan dengan membaca surah Al Fatihah. terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan perbincangan ini dengan sebuah hadith yang diriwayatkan oleh  Abdullah bin Mas‘ud R.A, bahawa Rasulullah SAW bersabda:
منْ قرأَ حرفًا من كتابِ اللهِ فله به حسنةٌ، والحسنةُ بعشرِ أمثالِها  لا أقولُ: آلم حرفٌ، ولكنْ ألِفٌ حرفٌ وميمٌ حرفٌ
Maksudnya:

“Sesiapa yang membaca satu huruf daripada kitab Allah (al-Quran), maka baginya satu kebaikan (pahala). Dan satu kebaikan itu dilipat gandakan menjadi sepuluh kebaikan semisalnya. Tidaklah aku mengatakan: Alif, lam, mim itu satu huruf, akan tetapi alif itu satu huruf, lam itu satu huruf dan mim itu satu huruf.”
Riwayat al-Tirmizi (2910)
Begitu juga terdapat riwayat daripada Umar bin al-Khattab R.A, bahawa Rasulullah SAW bersabda:
إِنَّ اللَّهَ يَرْفَعُ بِهَذَا الْقُرْآنَ أَقْوَامًا وَيَضَعُ بِهِ آخَرِينَ.
Maksudnya:
 “
Sesungguhnya Allah mengangkat suatu kaum dengan al-Quran ini dan merendahkan kaum yang lain dengannya.
”
Riwayat Muslim (817); riwayat Ibn Majah (218); riwayat Ibn Hibban (772)
Sesiapa yang beriman dengan al-Quran, memuliakan kedudukannya dan beramal dengannya, maka Allah SWT akan mengangkat kedudukannya di dunia dan akhirat serta mengurniakannya
ke‘izzahan
 dan kemuliaan, manakala sesiapa yang tidak beriman dengan al-Quran atau tidak memuliakan kedudukannya, maka Allah SWT akan merendahkan dan menghinakannya di dunia dan akhirat, sekalipun dia ada kedudukan atau kemuliaan pada kaca mata manusia. ( Lihat
al-Mafatih fi Syarh al-Masabih
, 3/67-68;
Tatriz Riyadh al-Salihin
 oleh Faisal bin ‘Abd al-‘Aziz al-Mubarak, hlm. 581)
Kepentingan Membaca Surah al-Fatihah
Surah Al fatihah merupakan surah yang paling agung yang mempunyai kelebihan berbanding surah-surah yang lain. Ini berdasarkan firman Allah SWT :
ولَقَدْ آتَيْنَاكَ سَبْعًا مِّنَ الْمَثَانِي وَالْقُرْآنَ الْعَظِيمَ
Maksudnya
 :
Dan sesungguhnya Kami telah memberi kepadamu (wahai Muhammad) tujuh ayat yang diulang-ulang bacaannya dan seluruh Al-Quran yang amat besar kemuliaan dan faedahnya
.
Diriwayatkan daripada Abu Sa’id Bin al-Mu’alla bahawa Rasulullah SAW :
لَأُعَلِّمَنَّكَ سُورَةً هي أعْظَمُ السُّوَرِ في القُرْآنِ، قَبْلَ أنْ تَخْرُجَ مِنَ المَسْجِدِ. ثُمَّ أخَذَ بيَدِي، فَلَمّا أرادَ أنْ يَخْرُجَ، قُلتُ له: ألَمْ تَقُلْ لَأُعَلِّمَنَّكَ سُورَةً هي أعْظَمُ سُورَةٍ في القُرْآنِ، قالَ:(لحَمْدُ لِلَّهِ رَبِّ العالَمِينَ ) هي السَّبْعُ المَثانِي، والقُرْآنُ العَظِيمُ الذي أُوتِيتُهُ.
Maksudnya
 :
Sungguh, aku akan mengajarimu tentang surah yang paling agung yang terdapat di dalam Al-Qur’an sebelum kamu keluar dari Masjid.” Kemudian beliau memegang tanganku, dan saat beliau hendak keluar Masjid, aku pun berkata, “Bukankah engkau berkata, ‘aku akan mengajarimu surat yang paling agung yang terdapat di dalam Al-Qur’an.’ Beliau menjawab, (iaitu surah) AL HAMDU LILLAHI RABBIL ‘AALAMIIN (Segala puji bagi Allah, Rabb semesta Alam), ia adalah
السبع المثاني
, dan
القرآن العظيم
 yang telah diwahyukan kepadaku
.
Riwayat Bukhari (4474)
Antara keistimewaan surah al-Fatihah adalah ia merupakan rukun dalam solat seperti mana yang telah diriwayatkan daripada Ubadah Bin Samit bahawa Rasulullah  SAW :
لا صَلاةَ لِمَن لَمْ يَقْرَأْ بفاتِحَةِ الكِتابِ
Maksudnya
 :
Tidak sah solat sesiapa yang tidak membaca surah al-Fatihah.
Riwayat Bukhari(756)
Surah al-Fatihah boleh dijadikan Ruqyah kepada pesakit. Diriwayatkan daripada Abu sa’id al-Khudri bahwa sekelompok orang dari sahabat Nabi SAW melewati suatu daerah di tanah Arab, namun mereka tidak menjamunya. Kemudian pemimpin daerah tersebut terkena penyakit, sehingga mereka mendatangi kami lalu bertanya, “Apakah kalian mempunyai ubat?” Kami menjawab, “Ya. Akan tetapi kalian tidak memberikan jamuan untuk kami dan tidak pula menerima kami sebagai tetamu. Kami tidak akan memberikannya hingga kalian memberikan jamuan untuk kami.” Lalu mereka pun memberikan jamuan  daging kambing. Dan salah seorang dari kami membacakan surah Al-Fatihah dan tuan mereka pun sembuh seketika. Ketika kami menemui Rasulullah SAW, kami pun mengkhabarkan tentang hal itu, lalu baginda bersabda :
وما يُدريكَ أنّها رُقيةٌ ولم يذكُر نَهيًا منهُ وقالَ: كُلوا واضرِبوا لي معَكم بسَهمٍ.
Maksudnya
:
“Siapa yang memberitahu kalian bahawa itu adalah ruqyah?” Saat itu baginda tidak menyebutkan kalimat larangan. Dan baginda  bersabda “Makanlah daging itu, dan berikanlah satu bagian untukku.”
Riwayat  Tarmizi (2064)
Menjawab bagi persoalan di atas kami nyatakan di sini bahawa dibolehkan untuk membaca surah-surah lain tanpa dimulai dengan bacaan al-Fatihah kerana ia tidaklah disyaratkan untuk membacanya sekiranya ingin mambaca al-quran. Namun, kami berpandangan lebih baik   untuk membacanya kerana Surah al-Fatihah merupakan pembukaan al-Quran, dan ia memiliki beberapa kelebihan sebagaimana yang telah diterangkan di atas.  Selain itu, Surah al-Fatihah diturunkan sebagai inti dari seluruh ajaran dalam Islam. Maka dari itu, surah ini diletakkan di awal turutan surah dalam al Qur’an.
Al-Syaukani menyatakan : Surah ini dinamakan Al-Fatihah, yang bermaksud pembukaan Kitab, kerana dimulakan al-quran dengannya . Ia adalah yang pertama yang ditulis oleh penulis  Mushaf dan yang pertama juga dibaca dari Kitab yang mulia ini  walaupun ia bukanlah  surah yang pertama  diturunkan .(Lihat
Fath al-Qadir
,1/17)
Semoga Allah SWT memberi kefahaman yang baik dalam beragama dan kami akhiri dengan doa :
اَللَّهُمَّ اجْعَلِ الْقُرْآنَ رَبِيعَ قُلُوْبِناَ، وَنُوْرَ صُدُوْرِناَ، وَجلاَءَ أَحْزَانِناَ، وَذهَابَ هُمُوْمِناَ
Maksudnya
: “
Ya Allah! Jadikanlah al-Qur’an sebagai penyejuk hati kami, cahaya yang menyinari dada kami, penghibur duka kami dan penghapus kesedihan kami.”
Bertarikh: 28 Jun 2023 bersamaan 9 Zulhijjah 1444 H


#209 Wakaf Harta Intelek

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah dibolehkan untuk mewakafkan harta intelek seperti hak cipta terpelihara, design dan yang lain-lain?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Mewakafkan harta adalah antara amalan yang amat dituntut di dalam Islam. Ini kerana, ganjaran pahala yang berterusan akan diperolehi bagi mereka yang melakukan amalan tersebut ikhlas kerana Allah SWT. Ini berdasarkan kepada firman Allah SWT:
لَن تَنَالُوا الْبِرَّ حَتَّىٰ تُنفِقُوا مِمَّا تُحِبُّونَ ۚ وَمَا تُنفِقُوا مِن شَيْءٍ فَإِنَّ اللَّـهَ بِهِ عَلِيمٌ
Maksudnya:

“Kamu tidak sekali-kali akan dapat mencapai (hakikat) kebajikan dan kebaktian (yang sempurna) sebelum kamu dermakan sebahagian dari apa yang kamu sayangi. Dan sesuatu apa jua yang kamu dermakan maka sesungguhnya Allah mengetahuinya.”
[1]
Dalam Tafsir al-Quran al-‘Azim, Imam Ibn Kathir ada menyatakan satu kisah berkaitan Abu Talhah RA yang mewakafkan satu telaga yang paling disukainya demi mendapat reda Allah SWT dan RasulNya.
[2]
Dalam satu hadith Anas bin Malik R.A, diceritakan bahawa Abu Talhah merupakan seorang sahabat Ansar yang memiliki kebun kurma yang paling banyak di Madinah. Antara kebun kurma yang paling disayanginya adalah yang terletak di Bairuha’. Apabila Allah SWT mewahyukan ayat tersebut, lantas Abu Talhah terus berkata kepada Rasulullah SAW:
“…Sesungguhnya antara harta-harta yang saya paling sayangi adalah kebun Bairuha’; Harta itu saya sedekahkan untuk Allah dan saya mengharap balasan kebaikan dan simpanan (pahala) di sisi Allah. Ya Rasulullah, silakan apa yang akan anda lakukan menurut petunjuk Allah kepadamu (terhadap kebun itu)…”
Lalu Rasulullah SAW bersabda:
بَخٍ، ذَلِكَ مَالٌ رَابِحٌ، ذَلِكَ مَالٌ رَابِحٌ، وَقَدْ سَمِعْتُ مَا قُلْتَ، وَإِنِّي أَرَى أَنْ تَجْعَلَهَا فِي الأَقْرَبِينَ
Maksudnya:
“Wah, itu adalah harta yang menguntungkan (mendatangkan pahala untukmu), itu adalah harta yang menguntungkan (mendatangkan pahala untukmu). Aku telah mendengar apa yang engkau katakan tentangnya, dan sesungguhnya aku berpendapat agar engkau menjadikannya (memberikannya) buat kaum kerabatmu.”
[3]
Setelah itu, Abu Talhah pun menyedekahkan harta tersebut kepada keluarganya. Kata perawi:
“Antara mereka ialah Ubay dan Hassan
.”
Harta Intelek bermaksud apa-apa yang berkaitan dengan hakcipta, paten, rekabentuk perindustrian, disk optik dan cap dagangan
[4]
Jenis-jenis Harta Intelek
[5]
:
REKABENTUK INDUSTRI:
 Reka bentuk perindustrian adalah aspek hiasan atau estetik sesuatu artikel. Reka bentuk boleh terdiri daripada tiga dimensi ciri seperti bentuk dan konfigurasi artikel, atau ciri dua dimensi, seperti corak dan hiasan. Ciri-ciri reka bentuk mesti diterapkan pada sesuatu artikel oleh mana-mana proses perindustrian di mana artikel yang tersiap tu menarik perhatian.
TANDA DAGANG:
 Tanda perdagangan adalah tanda yang membezakan barangan dan perkhidmatan dari seorang peniaga dari yang lain. Tanda merangkumi perkataan, logo, gambar, nama, huruf, nombor atau gabungan yang disebutkan tadi.
PATEN:
 Paten adalah hak eksklusif yang diberikan untuk ciptaan, iaitu produk atau proses yang secara umumnya menyediakan kaedah yang baru untuk melakukan sesuatu, atau menawarkan penyelesaian teknikal baru kepada sesuatu permasalahan.
PETUNJUK GEOGRAFI:
 Petunjuk geografi (GI) adalah tanda yang digunakan pada produk yang mempunyai asal geografi tertentu dan memiliki sifat atau reputasi yang disebabkan oleh asal itu.
HAKCIPTA:
 Hak cipta adalah perlindungan yang diberikan kepada pengarang, pemilik hak cipta dan pelaku karya dan persembahan hak cipta sebagaimana ditetapkan di bawah Akta Hak Cipta 1987.
REKA BENTUK SUSUN ATUR LITAR BERSEPADU:
 Reka bentuk susun atur litar bersepadu adalah pelupusan tiga dimensi elemen litar bersepadu dan beberapa atau semua saling litar bersepadu atau pelupusan tiga dimensi yang disediakan untuk litar bersepadu yang ditujukan untuk pembuatan.
Harta-harta seperti ini dikira bernilai disisi hukum syarak. Maka hukum untuk mewakafkan harta intelek seperti ini adalah
DIBOLEHKAN DAN DIGALAKKAN
demi maslahah dan kemajuan umat Islam.
Di sini kami nyatakan juga fatwa-fatwa yang terdahulu yang berkaitan dengan isu harta intelek :
Menurut keputusan persidangan Majma’ al-Fiqh al-Islami yang Kelima tahun 1409H/ 1988M. Perbincangan tentang
al-Huquq al-Ma’nawiyyah
, Harta intelek seperti yang dinyatakan di atas mempunyai nilai ekonomi yang tersendiri dan diakui orang sebagai satu bentuk kekayaan. Justeru harta-harta seperti ini dikira sebagai hak khusus kepada pemiliknya. Oleh kerana itu, hak-hak seperti itu tidak boleh dilanggar.
[6]
Pendapat ulama’ berkenaan harta intelek :
Dr. Fathi al-Duraini menyatakan: Majoriti ulama’ mazhab Maliki, Syafie dan Hambali berpendapat bahawa hak cipta atas ciptaan yang sebenar dan bermanfaat adalah termasuk dalam harta yang berharga sepertimana benda yang boleh dimanfaatkan secara Syarak (hukum Islam).
[7]
Syeikh Wahbah al-Zuhaili menyatakan: Harta intelek seperti karyaan buku adalah sesuatu yang dilindungi oleh syara. Justeru mencetak atau mengeluarakan mana-mana bahagian dari karyaan tersebut dikira sebagai satu perlanggaran atau kejahatan kepada pihak pengarang. Dalam bahasa mudah bahawa perbuatan tersebut adalah satu maksiat yang menimbulkan dosa kepada pelakunya yang membawa kepada keharusan ganti rugi terhadap hak pengarang.
[8]
Kesimpulan
Dalam isu ini,
kami berpandangan dibolehkan untuk mewakafkan harta intelek seperti yang telah dinyatakan
. Hal ini kerana, amalan wakaf ini mampu untuk membangunkan sosio-ekonomi umat Islam pada hari ini kepada taraf yang lebih baik. Namun begitu, pihak pengurusan wakaf yang terbabit haruslah merangka dengan sebaiknya perjalanan wakaf harta intelek tersebut agar harta tersebut tidak disalah guna dan disia-siakan. Seterusnya, pihak kami amat menghargai amalan wakaf yang akan dilaksanakan ini dan mengharapkan sesuatu impak yang positif mampu dibawa dengan terlaksananya wakaf harta intelek tersebut.
Wallahua`lam.
Bertarikh 5 Januari 2022 bersamaan 2 Jamadil Akhir 1443 H

[1]
 Surah Ali-Imran : 92
[2]
 Lihat
Tafsir al-Quran ‘Azim
, 1/496
[3]
 Riwayat al-Bukhari (2769)
[4]
 Lihat:
https://www.myipo.gov.my/ms/kenali-myipo/
[5]
 Lihat:
http://www.myipo.gov.my/
[6]
 Lihat:
https://iifa-aifi.org/ar/1757.html
[7]
 Lihat
Haqq al-Ibtikar fi al-Fiqh al-Islami al-Muqaran
 hlm. 20
[8]
 Lihat
al-Fiqh al-Islami wa Adillatuh,
 4/2862


#2071: Imam Terlupa Takbir Semasa Solat Hari Raya

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apa hukum jika imam terlupa takbir semasa solat hari raya? Sebaliknya, selepas dia takbiratul ihram, dia terus membaca surah al-Fatihah dan surah. Mohon penjelasan.
Jawapan
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga hari kiamat.
Solat sunat hari raya adalah solat sunat yang dilakukan sebanyak dua rakaat. Pada rakaat pertama, selepas takbiratul ihram, disunatkan untuk bertakbir sebanyak 7 kali. Pada rakaat kedua pula disunatkan untuk bertakbir sebanyak 5 kali.
Hal ini berdasarkan hadith daripada ‘Amru Bin Syu’aib daripada bapanya, daripada datuknya :
أَنَّ النَّبِيَّ صَلى الله عَليه وسَلم كَبَّرَ فِي عِيدٍ ثِنْتيْ عَشْرَةَ تَكْبِيرَةً سَبْعًا فِي الأُولَى وَخَمْسًا فِي الآخِرَةِ وَلَمْ يُصَلِّ قَبْلَهَا، وَلاَ بَعْدَهَا
Maksudnya:
“Sesungguhnya Nabi SAW bertakbir dalam solat Sunat Hari Raya sebanuak 12 kali takbir. Tujuh kali pada rakaat yang pertama dan lima kali pada rakaat yang kedua. Baginda tidak melakukan solat pada sebelum atau selepasnya.”
Riwayat Ahmad (6802)
Dalam riwayat yang lain menyebut:
أَنَّ النَّبِيَّ صَلَّى اللَّهُ عَلَيْهِ وَسَلَّمَ كَبَّرَ فِي الْعِيدَيْنِ فِي الْأُولَى سَبْعًا قَبْلَ الْقِرَاءَةِ وَفِي الْآخِرَةِ خَمْسًا قَبْلَ الْقِرَاءَةِ
Maksudnya: “
Sesungguhnya Nabi SAW melafazkan takbir dalam dua solat  sunat Hari Raya. Pada rakaat pertama, Nabi bertakbir sebanyak tujuh kali sebelum membaca (Al-Fatihah) dan pada rakaat yang kedua, Nabi bertakbir sebanyak lima kali sebelum membaca (Al-Fatihah).”
Riwayat al-Tirmizi (492)
Imam al-Nawawi menjelaskan:
“Adapun yang paling sempurna, selepas takbiratul Ihram dibaca Doa Iftitah. Kemudian pada rakaat pertama, melafazkan takbir sebanyak tujuh kali kecuali Takbiratul Ihram dan takbir ketika hendak rukuk. Pada rakaat kedua, melafazkan takbir sebanyak lima kali kecuali takbir ketika bangkit dari sujud dan takbir ketika rukuk
.” (Lihat
al-Majmu’ Syarh al-Muhazzab
 (5/17)
Berbalik kepada persoalan di atas,
takbir-takbir tersebut merupakan antara perbuatan yang termasuk di dalam
sunat Hai’at
.
  Ini bermakna jika kurang bilangan takbir tersebut atau terlupa untuk bertakbir, maka ia tidaklah membatalkan solat dan tidak perlu untuk sujud sahwi.
Al-Khatib Al-Syarbini berkata: “Takbir-takbir ini termasuk dalam Al-Hai’at seperti membaca
isti’azah
(
A’uzubillahi min Al-Syaitan Al-Rajim
) dan doa
Iftittah
. Ia bukan rukun mahupun sunat
Ba’diyah
. Maka dia tidak perlu sujud jika meninggalkannya. Jika tinggal keseluruhan atau sebahagian takbir tersebut, maka ia adalah perbuatan makruh.” (Lihat
al-‘Iqna’,
1/172)
Kesimpulan
Justeru, kami katakan bahawa
jika imam terlupa untuk takbir tersebut, maka ia tidaklah membatalkan solatnya kerana takbir yang dilakukan di dalam solat sunat Hari Raya adalah termasuk sunat hai’at
.
Begitu juga, makmum hendaklah mengikut imam meskipun imam terlupa untuk takbir, berdasarkan hadis yang panjang iaitu hadis al-Musi’ fi al-Solat, sabda Rasulullah SAW:
إنما جُعِلَ الإمام ليُؤتمَّ به، فإذا كبَّر فكبِّروا، وإذا رَكَعَ فاركعوا
Maksudnya:
“Sesungguhnya imam dijadikan untuk diikuti dengannya, maka apabila imam bertakbir maka hendaklah kamu semua bertakbir dan apabila ia ruku’ maka hendaklah kamu ruku’.
Riwayat al-Bukhari (378) dan Muslim (411)
Semoga Allah SWT menerima amal ibadat kita. Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:

“Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
Bertarikh: 28 Jun 2023 bersamaan 9 Zulhijjah 1444 H


#2072: Imam Masjid di Mesir Tertinggal Bacaan al-Fatihah Ketika Solat Raya Aidiladha

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Baru-baru ini, saya melihat isu imam di Mesir solat Hari Raya tanpa membaca al-Fatihah pada rakaat yang kedua tetapi terus membaca surah selepas takbir 5 kali. Kemudian, diikuti dengan salam dan terus naik ke mimbar untuk berkhutbah. Soalannya, adakah sah solat tersebut?

Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Saya nyatakan bahawa ini termasuk dalam sifat manusia iaitu pelupa. Benarlah kata pepatah:
وَمَا سُمِّيَ الْإِنْسَانُ إِلَّا لِنَسْيِهِ
Maksudnya: “Tidaklah manusia itu disebut al-Insan (الْإِنْسَانُ ), kecuali kerana dia memiliki sifat lupa (نَسْيٌ ).” (Lihat
 al-Lami’ al-Sabih
, 17/338)
Sekiranya seseorang itu tidak membaca surah al-Fatihah di dalam mana-mana rakaat maka solatnya itu tidak sah. Ini jelas melalui sabda Nabi SAW:
لاَ صَلاَةَ لِمَنْ لَمْ يَقْرَأْ بِفَاتِحَةِ الْكِتَابِ
Maksudnya:
“Tiada solat bagi siapa yang tidak membaca al-Fatihah.”
Riwayat al-Bukhari (756)
Imam al-Nawawi menyebut dalam kitab
al-Majmu’
, makmum diberi keuzuran supaya tidak mengikuti imam sebanyak tiga rukun yang panjang pada keadaan tertentu di mana makmum mesti rukuk sebelum imam bangun daripada sujud kedua untuk qiyam pada rakaat atau bangun untuk tasyahhud. (Lihat
al-Majmu’
 oleh Imam al-Nawawi)
Peristiwa ini berlaku ketika Presiden Mesir bersama Syeikh al-Azhar, Mufti Mesir, Menteri Wakaf dan ulama solat di tempat yang khas yang diimamkan solat di masjid Tentera Udara Mesir, di mana beliau selepas takbir 5 kali pada rakaat kedua terus membaca surah al-Nasr.
Walaupun begitu, oleh kerana peristiwa ini berlaku di Mesir di mana para ulamanya pelbagai mazhab, maka perlulah kita raikan mengikut suasana dan situasi setempat. Sementelahan di belakang imam tersebut terdapatnya ulama seperti Syeikh al-Azhar Imam al-Akbar Prof Dr Ahmad Tayyib, Mufti Mesir Dr Syauqi ‘Allam, dan ramai tokoh kibar ulama.
Oleh kerana masalah ini sudah terjadi dan tanpa pengulangan solat, bahkan tanpa
tanbih
atau peringatan dari makmum mahu pun imam-imam di belakangnya, maka kami lebih cenderung dalam isu seperti ini dengan mengambil pendapat ulama yang mengharuskan serta mengatakan sah solat tanpa membaca al-Fatihah.
Kami kemukakan di sini pandangan ulama berkenaan kewajipan al-Fatihah:
Imam Syafi’i dalam
qaul

jadid
nya wajib baca setiap rakaat termasuk pada solat jenazah.
Imam Malik berpendapat wajib pada tiga rakaat kecuali makmum pada solat
jahriyyah
(bacaan yang nyaring). Ia sama seperti
qaul qadim
dalam mazhab kami (Syafi’i). Begitu juga, pendapat Imam Abu Hanifah.
Mengikut pendapat Abu Hanifah pada
qaul
yang lain, tidak wajib ke atas makmum secara mutlak. Tetapi memadai walau membaca satu ayat yang pendek seperti ‘مُدْهَامَّتَانِ’ (Surah al-Rahman: 64).
Sedangkan dua sahabat kanannya (Abu Yusuf dan Muhammad Ibn al-Hasan al-Syaibani) berpendapat tidak dapat tidak mesti membaca tiga ayat atau satu ayat yang panjang.
Saidina Ali RA, al-‘Asam dan Ibn Rahawaih berpendapat tidak wajib membaca Fatihah dalam solat secara mutlak. (Lihat
al-Balabil al-Sadihah
oleh Ba Syuaib hlm. 53-55). Pendapat ini kami nukilkan dari kitab
Bughyatu al-Mustarsyidin
 oleh Syeikh Abdul Rahman bin Muhammad bin Hasan al-Masyhur, 2/92.
Justeru, dalam masalah seperti ini, kami cenderung kepada pandangan Abu Hanifah dan tidak perlu diqadha’ sembahyang atau diulang semula kerana bertaqlidkan kepada pandangan Saidina Ali RA, al-‘Asam dan Ibn Rahawaih dan juga pandangan Imam Abu Hanifah.
Akhir kalam, kami berdoa kepada Allah SWT agar kita semua sentiasa menjadi orang yang mendirikan solat:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Bertarikh: 3 Julai 2023 bersamaan 14 Zulhijjah 1444 H